Luka 23 - Holy Bible [Ewe Bible 1913] - (Luk 23)\nEye woƒe ha blibo la katã tsi tre, eye wokplɔe yi Pilato gbɔ.\nTete wode asi enutsotso me gblɔ bena: Míekpɔ amesia wòle miaƒe dukɔ la ƒe tame trɔm, eye wògbe na amewo bena, woagadzɔ nu na kaisaro o hele gbɔgblɔm bena, ye ŋutɔe nye Kristo, fia la.\nEye Pilato biae gblɔ bena: Wòe nye Yudatɔwo ƒe fia la mahã? Eye wòɖo ŋu nɛ gblɔ bena: Wòe le egblɔm.\nEye Pilato gblɔ na nunɔlagãwo kple amehawo bena: Nyemekpɔ vɔ̃a ɖeke le amesia ŋu o.\nKe wogatsi edzi gblɔ bena: Ede zi dukɔ la me hele nu fiãm to Yudea katã me, eye wòdze gɔme tso Galilea vaseɖe afisia.\nEye esi Pilato se Galilea ŋkɔ la, ebia be, Galileatɔ enye ame la mahã?\nEye esi wòdze sii bena, Herodes ɖe ŋusẽ te wòtso la, eɖoe ɖe Herodes gbɔ, amesi ŋuta hã le Yerusalem le ŋkeke siawo me.\nEye esi Herodes kpɔ Yesu la, ekpɔ dzidzɔ ŋutɔ; elabena edi xoxoxo be, yeakpɔe, le nusi wose le eŋu la ta, eye wòkpɔ mɔ be, awo dzesia ɖe yeakpɔ.\nEye wòbia nya geɖewoe, ke eya la meɖo ɖeke ŋu nɛ o.\nEye nunɔlagãwo kple agbalẽfialawo le tsitre hele enu tsom vevie.\nKe Herodes kple eƒe asrafowo ɖo vloe, eye woɖu fewu le eŋu, eye esi wodo aklalabiɖibiɖiwu nɛ la, egbugbɔe ɖo ɖe Pilato gbɔ.\nEye Herodes kple Pilato wozu xɔlɔ̃wo le ŋkeke ma ke dzi; elabena tsã la adikã nɔ wo dome.\nEye esi Pilato yɔ nunɔlagãwo kple amegãwo kpakple dukɔ la ƒo ƒu la,\negblɔ na wo bena: Miekplɔ amesia va gbɔnye abe amesi le dukɔ la ƒe tame trɔm ene; eye kpɔ ɖa, esi medrɔ̃ ʋɔnui le miaƒe ŋku me la, nyemekpɔ vɔ̃a ɖeke le amesia ŋu, si ŋuti miele enu tsom ɖo o;\nnenema kee nye Herodes hã; elabena egbugbɔe ɖo ɖe mí; eye kpɔ ɖa, mewo naneke, si dze ku o.\nEyaŋuti maƒoe, eye maɖe asi le eŋu.\nKe ele nɛ be, wòaɖe asi le gatɔ ɖeka ŋu na wo le ŋkekenyuie la dzi.\nKe wo katã do ɣli hoo gblɔ bena: Ɖe esia ɖa, eye naɖe asi le Baraba ŋuti na mí,\namesi wòlé de gaxɔ me le zitɔtɔ le dua me kple hlɔ̃dodo ta.\nTete Pilato gaƒo nu na wo hele didim bena, yeaɖe asi le Yesu ŋu.\nKe woawo la wodo ɣli gblo bena: Klãe ɖe ati ŋuti, klãe ɖe ati ŋuti!\nEye wògblɔ na wo zi etɔ̃lia ke bena: Nuvɔ̃ ka gã amesia wo mahã? Nyemekpɔ naneke le eŋu, si dze ku o; azɔ maƒoe, eye maɖe asi le eŋu!\nKe woawo la wotee ɖe eŋu hele ebiam kple gbe sesĩe bena, ɖeko woaklãe ɖe ati ŋuti. Eye woƒe gbewo wu etɔ.\nTete Pilato tso afia bena, woawo woƒe biabia dzi na wo.\nNenem eye wòɖe asi le amesi wòlé de gaxɔ me le zitɔtɔ kple hlɔ̃dodo ta la ŋu na wo, amesi wòbia; ke Yesu la, edee asi na woƒe lɔlɔ̃nu.\nEye esi wokplɔe yina la, wòlé Simon, Kirenetɔa ɖe, si tso agbleta gbɔna, eye wotsɔ atitsoga la ɖo edzi, bena wòatsɔe adze Yesu yome.\nEye ameha gãa ɖe kple nyɔnu, siwo le konyi kple avi fam ne la, kplɔe ɖo.\nKe Yesu trɔ ɖe wo ŋu gblɔ bena: Yerusalem vinyɔnuviwo, migafa avi nam o; ke boŋ miafa avi na mia ŋutɔwo mia ɖokui kple mia viwo.\nElabena kpɔ ɖa, ŋkekewo gbɔna, le esiwo me woagblɔ bena: Woayra konɔwo kple dɔ, siwo medzi vi o, kple no, siwo mena notsi kpɔ o la.\nEkema woade asi gbɔgblɔ me na towo bena: Midze mía dzi! eye na togbewo bena: Mitsyɔ mía dzi!\nElabena ne wole nusiawo wɔm ɖe ati mumu ŋuti la, ekema nuka wo ge wòala de ƒuƒua ŋuti mahã?\nEye wokplɔ vɔ̃wɔla bubu eve hã, be woawu akpe ɖe eŋu.\nEye esi wova teƒe, si woyona be ametakoliƒe la, woklãe ɖe ati ŋuti le afima kple vɔ̃wɔlawo, ɖeka le nuɖusi me, eye ɖeka le mia me.\nEye Yesu gblɔ bena: Fofo, tsɔe ke wo, elabena womenya nusi wɔm wole o. Eye esi wòmã eƒe awuwo me la, wodzidze nu ɖe wo dzi.\nEye ameha la le tsi tre le nu kpɔm ɖa. Eye dumegãwo hã ɖo hehe ɖe eta gblɔ bena: Eɖe ame bubuwo, neɖe ye ŋutɔ ɖokui hã, ne esia nye Kristo, Mawu ƒe ame tiatia la.\nEye asrafo, siwo va egbɔ, be woatsɔ aha tsitsi nɛ la, hã ɖu fewu le eŋuti\ngblɔ bena: Nenye wòe nye Yudatɔwo ƒe fia la, ekema ɖe wò ŋutɔ ɖokuiwò.\nEye nuŋɔŋlɔ hã le eƒe tagbɔ, esi woŋlɔ ɖe Helatɔwo, Romatɔwo kple Hebritɔwo ƒe gbe me bena: Esia nye Yudatɔwo ƒe fia la!\nEye vɔ̃wɔla, siwo wohe ɖe ati ŋuti la, dometɔ ɖeka hã gblɔ busunya ɖe eŋu bena: De menye wòe nye Kristo la oa, ɖe wò ŋutɔ ɖokuiwò kple miawo hã.\nTete ekeme xɔ edzi hewo ɖe eta gblɔ bena: Alo wò hã, esi nèle fɔbubu ma ke me la, ɖe meva Mawu oa?\nKe miawo la edze mi: elabena nusi dze míaƒe nuwɔwɔwo la, eya kpɔm miele; ke amesia la mewo nu tovoa ɖeke kpɔ o.\nEye wògblɔ bena: Yesu, ɖo ŋku dzinye, ne eva ɖo wò fiaɖuƒe la me.\nEye wògblɔ nɛ bena: Vavã mele egblɔm na wò bena: Egbea ke nana Paradiso la me kplim.\nEye ano gaƒoƒo adelia me la zãdokeli do ɖe anyigba blibo la katã dzi vaseɖe gaƒoƒo asiekelia dzi,\neye ɣe la ɖo viviti, eye mawuxɔmetsovɔ la dze ɖe eve kpla.\nEye esi Yesu do ɣli kple gbe sesĩe la, egblɔ bena: Fofo, asiwò me metsɔ nye gbɔgbɔ la de; ke esi wògblɔ esia la, etsɔ gbɔgbɔ la na.\nEye esi asrafowo dzikpɔla kpɔ nusiwo va dzɔ la, ekafu Mawu gblɔ bena: Vavã amesia nye ame dzɔdzɔe.\nEye ameha, siwo katã va ƒo ƒu ɖe nukpɔkpɔ sia ŋu la, esi wokpɔ nusiwo va dzo la, wogbugbɔ hele woƒe akɔtawo ƒom.\nEye eƒe ame nyanyɛwo katã kple nyɔnu, siwo dze eyome tso Galilea la, le tsitre le adzoge ke hele nusiawo kpam ɖa.\nEye kpɔ ɖa, ŋutsua ɖe, si ŋkɔ enye Yosef, amesi nye adaŋudela kple ame nyui kple ame dzɔdzɔe,\n(amesia melɔ̃ woƒe adaŋudede kple woƒe nuwɔwɔ dzi o,) etso Arimatia, si nye Yudatɔwo ƒe dua ɖe la, eye wòle mawufiaɖuƒe la lalam;\namesia yi Pilato gbɔ ɖabia Yesu ƒe kukua.\nEye woɖee ɖe anyi, eye wòxatsa aklala ɖe eŋu, eye wòtsɔe mlɔ yɔdo, si woɖe ɖe kpe gbadza me la me, esi me amea ɖeke memlɔ kpɔ o.\nEye wònye dzadzraɖoŋkeke, eye Sabat tu aƒe.\nEye nyɔnu, siwo dze eyome tso Galilea va la, kpɔ yɔdo la ɖa, kple alesi wotsɔ eƒe kuku la mlɔ anyii.\nEye wogbugbɔ yi ɖadzra atike ʋeʋẽe kple ami ɖo. Ke wodzudzɔ le Sabat dzi le se la nu.


Ðaseɖikekeviwo “Yi Mɔkeke” Kple Mɔkekeyilawo Le Gemany\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Basque Batak (Toba) Bislama Catalan Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Croatian Czech Danish Dutch Estonian Eŋlisi Eʋegbe Finnish Franse Galician Georgian German Greek Haitian Creole Hausa Hebrew Hungarian Icelandic Iloko Indonesian Italian Japanese Javanese Kinyarwanda Kirghiz Kirundi Korean Lingala Lithuanian Malagasy Malay Malayalam Myanmar Ndebele (Zimbabwe) Norwegian Polish Portuguese Portuguese (Portugal) Rarotongan Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tahitian Thai Turkish Ukrainian Valencian Vietnamese Xhosa Yoruba\nLe dugã geɖewo me le xexea me godoo la, amewo kpɔa kekevi siwo dzi Yehowa Ðasefowo ɖo woƒe Biblia-srɔ̃gbalẽwo ɖo. Le kpɔɖeŋu me, le Germany la, Ðasefoawo ɖo ɖaseɖikekewo ɖe dugãwo abe, Berlin, Cologne, Hamburg, Munich, kple dugã bubuwo siwo me amewo sɔgbɔ ɖo la me.\nGake ɖe amewo akpɔ dzidzɔ ɖe kekevi dzeani siawo ŋu le du sue siwo me Germanytɔwo yia mɔkeke le mea? Ðe ɖaseɖikekeviawo zazã aɖe vi le dziehe nutowo kple ƒutaduwo me, kpakple Baltik ƒua kple Dzieheƒua ƒe ƒukpowo hã dzia? Yehowa Ðasefowo ƒe alɔdzedɔwɔƒe si le Titina Europa na wowɔ dɔ tɔxɛ aɖe le ƒe 2016 me, si na míekpɔ ŋuɖoɖo na biabia siawo. Tso May va se ɖe October me la, Ðasefo 800 kloe siwo zãa ɖaseɖikekeviwo le Germany ƒe dugãwo me la lɔ̃ faa tsɔ wo ɖokuiwo na hetsɔ kekeviwo yi teƒe vovovo 60 le Germany ƒe dzigbe gome; wo dometɔ aɖewo tso keke Austria ƒe du si nye Vienna me ke hã.\n“Wobu Mí Dua Me Tɔwoe”\nAmewo xɔ Ðasefoawo nyuie. Nɔviawo dometɔ ɖeka gblɔ be: “Amewo kpɔ dzidzɔ ɖe mía ŋu. Woɖe xɔlɔ̃wɔwɔ fia, wodi be yewonya nya si le mía si, eye wolɔ̃ faa ɖo dze kple mí.” Heidi, si zɔ mɔ yi du si nye Plön me gblɔ be: “Le ŋkeke ʋɛ aɖewo megbe la, wobu mí dua me tɔwoe. Wo dometɔ siwo kpɔ mí dze sii la, ʋuʋua asi na mí.” Ŋutsu tokunɔ aɖe wɔ dzesi na mí le tokunɔgbe me be: “Míele afi sia afi!” Eya kple xɔlɔ̃wo gbɔ tso kpekpe aɖe si wowɔ na tokunɔwo le Germany ƒe anyieheɣedzeƒe gome eye wokpɔ Yehowa Ðasefowo le afi ma hã.\nDua me tɔ aɖewo na kpekpeɖeŋu nɔviawo gɔ̃ hã. Le ƒukpo si nye Wangerooge dzi la, kpovitɔ aɖe te ɖe Ðasefoawo ŋu eye wòɖo aɖaŋu na wo tufafatɔe ku ɖe ale si woawɔ ake ame geɖe wu ŋu. Le du si nye Waren an der Müritz la, ame si nye ʋumefia le tsaɖilawo ƒe tɔdziʋu aɖe me la, he tsaɖilawo ƒe susu yi teƒe vovovo siwo kpɔkpɔ adzɔ dzi na wo la dzi. Efia asi ɖaseɖikekevi aɖe le melidzeƒea hegblɔ be: “Eye le afi maa, miate ŋu asrɔ̃ nu tso Mawu ŋu.” Mɔkekeɖula geɖe te ɖe kekeviawo ŋu eye woxlẽ nu siwo woŋlɔ ɖe boblodogbalẽvi si woklã ɖe kekevia dzi la.\nTsaɖilawo kple dua me tɔwo siaa kpɔ dzidzɔ ɖe agbalẽ gbadzaa etɔ̃ sia ŋu:\nÐe Mawu Tsɔa Ðe Le Eme na Mí Vavãa? Tsaɖila aɖe gblɔ be: “Menɔ nya sia biam ɖokuinye ɣeyiɣi didi aɖee nye esia. Fifia si mele mɔkekea, makpɔ vovo axlẽ nu tso nya sia ŋu.”\nNya Nyui Si Tso Mawu Gbɔ! Ŋutsu tsitsi aɖe gblɔ na Ðasefoawo be dzi ɖe le ye ƒo le subɔsubɔnyawo ŋu. Wokpe ɖe eŋu wòse egɔme be amegbetɔ aɖeke mate ŋu akpɔ míaƒe kuxiwo gbɔ o, Mawu koe ate ŋu awɔ esia. Ŋutsua xɔ agbalẽ gbadzaa kple dzidzɔ eye wògblɔ be yeaxlẽe.\nNye Biblia Nusɔsrɔ̃wo. Vifofo aɖe ɖe mɔ na via nyɔnuvi sue be wòatsɔ agbalẽ gbadzaa sia, si wota na ɖeviwo koŋ. Tsɔ kpe ɖe eŋu la, eya ŋutɔ tsɔ Nye Agbalẽ si Nye Biblia Ŋutinyawo eye wogblɔ be: “Esia aɖe vi na nye ƒomea.”\nAmewo xɔ agbalẽ kple agbalẽ gbadza siwo wu 3,600. Ame aɖewo bia tso Ðasefoawo si be woava srã yewo kpɔ ayi dzeɖoɖoa dzi kpli yewo.\nÐasefo siwo wɔ dɔ sia kpɔ dzidzɔ ale gbegbe. Jörg kple srɔ̃a, Marina, zɔ mɔ yi teƒe aɖe si gogo Baltik Ƒua. Wogblɔ be: “Nunana tɔxɛ aɖee wònye na mí. Míese vivi na Mawu ƒe nuwɔwɔwo, eye le ɣeyiɣi ma ke mea, míete ŋu ɖo dze tso eŋu na ame bubuwo.” Lukas, si xɔ ƒe 17, gblɔ be: “Edzɔ dzi nam ŋutɔ! Menye dzidzɔ ko meva kpɔ o, mete ŋu na nu xɔasi aɖe amewo hã.”\nƉoe Ɖe Amewo Ɖoe Ɖe Amewo Ðaseɖikekeviwo “Yi Mɔkeke” Kple Mɔkekeyilawo Le Gemany


4 Mose 7 | Biblia Le Internet Dzi | Xexe Yeye Gɔmeɖeɖe\n4 Mose 7:1-89\nAvɔgbadɔa ŋu kɔkɔ ƒe vɔsawo (1-89)\n7 Gbe si gbe Mose wu avɔgbadɔa+ tutu nu la, esi ami nɛ,+ eye wòkɔ avɔgbadɔa kple emenuwo katã kpakple vɔsamlekpuia kple eŋu nuwo katã ŋu.+ Esi wòsi ami na nu siawo hekɔ wo ŋu vɔ la,+ 2 Israel-viwo ƒe tatɔ+ siwo le wo fofowo ƒe aƒekɔwo nu tsɔ nunanawo vɛ. Woawoe nye toawo ƒe tatɔ siwo le ame siwo ŋkɔ woŋlɔ la nu, 3 eye nunana siwo wotsɔ va Yehowa ŋkumee nye tasiaɖam ade siwo tame wogba, kple nyitsu wuieve; tasiaɖam ɖeka ɖe tatɔ eve nu, kple nyitsu ɖeka ɖe wo dometɔ ɖe sia ɖe nu; eye wotsɔ wo va avɔgbadɔ la ŋgɔ. 4 Yehowa gblɔ na Mose be: 5 “Xɔ wo le wo si ne woazã na takpegbadɔa ŋuti dɔwo wɔwɔ, eye nàma wo na Lewi viwo ɖe ale si wo dometɔ ɖe sia ɖe ƒe dɔwo le la nu.” 6 Ale Mose xɔ tasiaɖam kple nyiawo, eye wòtsɔ wo na Lewi viwo. 7 Etsɔ tasiaɖam eve kple nyitsu ene na Gerson viwo ɖe ale si woƒe dɔwo le la nu;+ 8 eye wòtsɔ tasiaɖam ene kple nyitsu enyi na Merari vi siwo le nunɔla Aron viŋutsu Itamar ƒe dzikpɔkpɔ te ɖe ale si woƒe dɔwo le la nu.+ 9 Ke metsɔ ɖeke na Kohat viwo ya o, elabena kɔkɔeƒe+ la ŋuti subɔsubɔdɔ siwo wowɔna la bia be woatsɔ nu kɔkɔeawo ɖe abɔta.+ 10 Ke tatɔawo tsɔ woƒe nunanawo vɛ le gbe si gbe wokɔ+ vɔsamlekpuia ŋu hesi ami nɛ. Esi tatɔawo tsɔ woƒe nunana la va vɔsamlekpuia ŋgɔ la, 11 Yehowa gblɔ na Mose be: “Na tatɔawo natsɔ woƒe nunana si woatsɔ akɔ vɔsamlekpuia ŋu la vɛ ɖekaɖeka, ŋkeke sia ŋkeke tatɔ ɖeka natsɔ etɔ vɛ.” 12 Ame si tsɔ eƒe nunana vɛ le ŋkeke gbãtɔ dzie nye Aminadab vi Nahason+ tso Yuda-to la me. 13 Nu si wònae nye klosalogba ɖeka, si da sekel* alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel* nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 14 sikakplu* ɖeka, si da sekel ewo, eye dzudzɔdonu ʋeʋĩ yɔe banaa; 15 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 16 gbɔ̃tsui ɖeka be woatsɔ asa nuvɔ̃vɔ;+ 17 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Aminadab vi Nahason ƒe nunana.+ 18 Le ŋkeke evea gbe la, Zuar vi Netanel,+ si nye Isakar viwo ƒe tatɔ, tsɔ eƒe nunana vɛ. 19 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 20 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 21 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 22 gbɔ̃tsui ɖeka be woatsɔ asa nuvɔ̃vɔ;+ 23 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Zuar vi Netanel ƒe nunana. 24 Le ŋkeke etɔ̃a gbe la, Zebulon viwo ƒe tatɔ Eliab,+ si nye Helon vi, tsɔ etɔ vɛ. 25 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 26 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 27 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 28 gbɔ̃tsui ɖeka be woatsɔ asa nuvɔ̃vɔ;+ 29 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Helon vi Eliab+ ƒe nunana. 30 Le ŋkeke enea gbe la, Ruben viwo ƒe tatɔ Elizur,+ si nye Sedeur vi, tsɔ etɔ vɛ. 31 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 32 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 33 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 34 gbɔ̃tsui ɖeka be woatsɔ asa nuvɔ̃vɔ;+ 35 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Sedeur vi Elizur+ ƒe nunana. 36 Le ŋkeke atɔ̃a gbe la, Simeon viwo ƒe tatɔ Selumiel,+ si nye Zurisadai vi, tsɔ etɔ vɛ. 37 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 38 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 39 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 40 gbɔ̃tsui ɖeka be woatsɔ asa nuvɔ̃vɔ;+ 41 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Zurisadai vi Selumiel+ ƒe nunana. 42 Le ŋkeke adea gbe la, Gad viwo ƒe tatɔ Eliyasaf,+ si nye Deuel vi, tsɔ etɔ vɛ. 43 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 44 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 45 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 46 gbɔ̃tsui ɖeka be woatsɔ asa nuvɔ̃vɔ;+ 47 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Deuel vi Eliyasaf+ ƒe nunana. 48 Le ŋkeke adrea gbe la, Efrayim viwo ƒe tatɔ Elisama,+ si nye Amihud vi, tsɔ etɔ vɛ. 49 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 50 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 51 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 52 gbɔ̃tsui ɖeka be woatsɔ asa nuvɔ̃vɔ;+ 53 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Amihud vi Elisama+ ƒe nunana. 54 Le ŋkeke enyia gbe la, Manase viwo ƒe tatɔ Gamaliel,+ si nye Pedahzur vi, tsɔ etɔ vɛ. 55 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 56 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 57 nyitsui ɖeka, agbo ɖeka, kple alẽtsui ɖeka si xɔ ƒe ɖeka be woatsɔ asa numevɔ;+ 58 gbɔ̃tsui ɖeka be woatsɔ asa nuvɔ̃vɔ;+ 59 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Pedahzur vi Gamaliel+ ƒe nunana. 60 Le ŋkeke asiekea gbe la, Benyamin viwo ƒe tatɔ+ Abidan,+ si nye Gideoni vi, tsɔ etɔ vɛ. 61 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 62 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 63 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 64 gbɔ̃tsui ɖeka be woatsɔ asa nuvɔ̃vɔ;+ 65 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Gideoni vi Abidan+ ƒe nunana. 66 Le ŋkeke ewoa gbe la, Dan viwo ƒe tatɔ Ahiezer,+ si nye Amisadai vi, tsɔ etɔ vɛ. 67 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 68 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 69 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 70 gbɔ̃tsui ɖeka be woatsɔ asa nuvɔ̃vɔ;+ 71 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Amisadai vi Ahiezer+ ƒe nunana. 72 Le ŋkeke wuiɖekɛa gbe la, Aser viwo ƒe tatɔ Pagiel,+ si nye Okran vi, tsɔ etɔ vɛ. 73 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 74 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 75 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 76 gbɔ̃tsui ɖeka be woatsɔ asa nuvɔ̃vɔ;+ 77 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Okran vi Pagiel+ ƒe nunana. 78 Le ŋkeke wuievea gbe la, Naftali viwo ƒe tatɔ Ahira,+ si nye Enan vi, tsɔ etɔ vɛ. 79 Nu si wònae nye klosalogba ɖeka, si da sekel alafa ɖeka blaetɔ̃, klosalogba goboe ɖeka, si da sekel blaadre ne wobui ɖe teƒe kɔkɔe la ƒe sekel nu,+ eye wo kple evea yɔ banaa kple wɔ memee si wotsɔ ami dzabae be woatsɔ asa nuɖuvɔ;+ 80 sikakplu ɖeka, si da sekel ewo, eye dzudzɔdonu ʋeʋĩ yɔe banaa; 81 nyitsui ɖeka, agbo ɖeka, kple alẽtsui ɖeka si xɔ ƒe ɖeka, be woatsɔ asa numevɔ;+ 82 gbɔ̃tsui ɖeka be woatsɔ asa nuvɔ̃vɔ;+ 83 kple nyi eve, agbo atɔ̃, gbɔ̃tsu atɔ̃, kpakple alẽtsui atɔ̃ siwo dometɔ ɖe sia ɖe xɔ ƒe ɖeka, be woatsɔ asa ŋutifafavɔ.+ Esiae nye Enan vi Ahira+ ƒe nunana. 84 Esiawoe nye nunana siwo Israel-viwo ƒe tatɔwo tsɔ vɛ be woatsɔ akɔ vɔsamlekpuia ŋu+ le gbe si gbe wosi ami nɛ: klosalogba wuieve, klosalogba goboe wuieve, sikakplu wuieve;+ 85 klosalogba ɖe sia ɖe da sekel alafa ɖeka blaetɔ̃, eye agba goboe ɖe sia ɖe da sekel blaadre; agbaawo katã da klosalo sekel akpe eve alafa ene ne wobui ɖe teƒe kɔkɔe la ƒe sekel nu;+ 86 sikakplu wuieve siwo dzudzɔdonu ʋeʋĩ yɔ banaa la dometɔ ɖe sia ɖe da sekel ewo ne wobui ɖe teƒe kɔkɔe la ƒe sekel nu; kpluawo ƒe sika la katã le sekel alafa ɖeka blaeve. 87 Lã siwo katã wona be woatsɔ asa numevɔ la le nyitsu wuieve, agbo wuieve, alẽtsui wuieve siwo dometɔ ɖe sia ɖe xɔ ƒe ɖeka hekpe ɖe wo ŋuti nuɖuvɔsawo ŋu, kple gbɔ̃tsui wuieve be woatsɔ asa nuvɔ̃vɔ. 88 Lã siwo katã wona be woatsɔ asa ŋutifafavɔ la le nyitsu blaeve vɔ ene, agbo blaade, gbɔ̃tsu blaade, alẽtsui blaade siwo dometɔ ɖe sia ɖe xɔ ƒe ɖeka. Esiae nye nu siwo wona be woatsɔ akɔ vɔsamlekpuia ŋu+ esi wosi ami nɛ vɔ.+ 89 Ɣesiaɣi si Mose ge ɖe takpegbadɔa me be yeaƒo nu kple Mawu*+ la, esea ame si le nu ƒom kplii la ƒe gbe le Ðaseɖiɖiɖaka la ƒe nutunu+ la tame; kerubi+ eveawo domee Mawu ƒoa nu kplii le.\n^ Alo, “agba sue.”\n^ Egɔmeɖeɖe tẽe, “yeaƒo nu kplii.”


Nyagblɔɖila Eliya Kple Elisa | Biblia Me Ŋutinya\nNE ÈKU, eye wogagbɔ agbe wò ɖe, aleke dawò awɔ? Akpɔ dzidzɔ ŋutɔ! Gake ɖe amesi ku la agate ŋu agbɔ agbea? Ðe wòdzɔ kpɔa?\nKpɔ ŋutsu ma, nyɔnu ma, kple ŋutsuvi ma ɖa. Ŋutsu lae nye nyagblɔɖila Eliya. Nyɔnu la, nye ahosi aɖe, si tso Zarpat, eye viae nye ŋutsuvi la. Gbeɖeka la, ŋutsuvi la dze dɔ. Dɔa sesẽ ale gbegbe be wòku. Eye Eliya gblɔ na nyɔnu la be: ‘Tsɔ ɖevi la nam.’\nEliya kɔ ɖevi la yi xɔtaxɔ mee hetsɔe mlɔ aba dzi. Edo gbe ɖa be: ‘O Yehowa, na ɖevi sia nagagbɔ agbe.’ Tete ɖevi la de asi gbɔgbɔ me! Eye Eliya kɔe tso xɔtaxɔa me ɖi va anyi hegblɔ na dadaa be: ‘Kpɔ ɖa, viwò la gbɔ agbe!’ Esia tae dadaa kpɔ dzidzɔ alea gbegbe ɖo.\nYehowa ƒe nyagblɔɖila vevi bubu aɖe ŋkɔe nye Elisa. Esubɔna abe Eliya ƒe kpeɖeŋutɔ ene. Gake emegbe la, Yehowa na Elisa hã wɔ nukunuwo. Gbeɖeka la, Elisa yi Sunem, afisi nyɔnu aɖe nyo dɔme nɛ le. Emegbe la, nyɔnu sia dzi ŋutsuvi.\nGbeɖeka ŋdi, esi ɖevia tsi la, eyi fofoa gbɔ le agble me. Tete ɖevia do ɣli be: ‘Nye ta le veyem!’ Wokɔ ɖevia yi aƒemee, eye emegbe wòku. Dadaa lé blanui ŋutɔ! Enumake wòyi ɖayɔ Elisa.\nEsi Elisa va la, ekɔ ɖevi kuku la yi xɔ mee. Edo gbe ɖa na Yehowa hetsyɔ akɔ ɖe ɖevi la dzi. Tete ɖevi la xɔ dzo, eye wònyè zi adre. Dadaa kpɔ dzidzɔ ale gbegbe esi wòva kpɔ be ye vi la gbɔ agbe!\nAme geɖe woku. Esia na woƒe ƒometɔwo kple xɔlɔ̃wo lé blanui vevie. Ŋusẽ mele mía si be míafɔ ame kukuwo o. Gake ŋusẽ le Yehowa si. Emegbe la, míasrɔ̃ alesi wòafɔ ame akpeakpewo va agbe mee.\nFiawo I, 17:8-24; Fiawo II, 4:8-37.


Yesu Ƒe Futɔwo Te Kpɔ Be Yewoatre Mɔ̃ Nɛ (Mateo 22) | Yesu Ƒe Agbemeŋutinya\nYesu Gblẽ Mɔ̃ Si Wotre Nɛ La Me\nMITSƆ KAISARO TƆ NA KAISARO\nÐE WOAÐE SRƆ̃ LE TSITRETSITSIA MEA?\nSubɔsubɔhakplɔla siwo nye Yesu ƒe futɔwo la do dziku. Edo lo siwo klo nu le woƒe vɔɖivɔ̃ɖi dzi vɔ koe nye ema. Azɔ Farisitɔwo ɖo nugbe be yewoatre mɔ̃ nɛ. Wodi be yewoana wòagblɔ nya aɖe si dzi yewoanɔ te ɖo atsɔe ade asi na Roma nutodziɖula la, eya ta wona ga woƒe nusrɔ̃la aɖewo be woayi aɖatre mɔ̃ nɛ.—Luka 6:7.\nAme siawo va gblɔ be: “Nufiala, míenyae be èƒoa nu hefia nu ɖe eteƒe, eye mèkpɔa ame ŋkume o, ke boŋ èfiaa Mawu ƒe mɔ la le nyateƒe me: Ðe se ɖe mɔ be míaxe adzɔ na Kaisaro loo, alo se meɖe mɔ o?” (Luka 20:21, 22) Woƒe kesekukuɖɔɖɔnamea meflu Yesu o, elabena alakpanu kple ayemenu wɔmee wonɔ. Ne eɖo eŋu be, ‘Ao, mele be woaxe adzɔ o’ la, woate ŋu atsɔ nya ɖe eŋu be edze aglã ɖe Roma dziɖuɖua ŋu. Gake ne egblɔ be, ‘Ɛ̃, mixe adzɔ sia’ la, ekema dukɔa me tɔwo, siwo le tse ɖum le Romatɔwo ƒe dziɖuɖu ta la, ase eƒe nyaa gɔme bubui ahatso ɖe eŋu. Eya ta aleke wòɖo nyaa ŋui?\nYesu gblɔ be: “Nu ka tae miele mɔ̃ trem nam? Mitsɔ gaku si wotsɔna xea adzɔ la vɛ makpɔ.” Wotsɔ denario ɖeka vɛ nɛ. Eye wòbia wo be: “Ame ka ƒe nɔnɔmetata kple nuŋɔŋlɔe nye esia?” Wogblɔ be: “Kaisaro tɔe.” Eye wògblɔ na wo be: “Ekema mitsɔ nu siwo nye Kaisaro tɔ la na Kaisaro, eye mitsɔ nu siwo nye Mawu tɔ la na Mawu.”—Mateo 22:18-21.\nAle si Yesu ɖo nyaa ŋu aɖaŋutɔe la na woƒe nu ku, eye wotrɔ dzo. Gake ŋkekea mewu enu haɖe o, eye wogale agbagbadzedze dzi be yewoatre mɔ̃ nɛ. Le Farisitɔwo ƒe kpododo nu megbe la, kɔmama bubu ƒe kplɔlawo va Yesu gbɔ.\nZadukitɔ siwo gblɔna be tsitretsitsi meli o la va bia nya aɖe ku ɖe tsitretsitsi la kple ame nɔvi si ku srɔ̃ ɖeɖe ŋu. Wobia be: “Nufiala, Mose gblɔ be: ‘Ne ŋutsu aɖe ku, evɔ vi mele esi o la, nɔviaŋutsu naxɔ srɔ̃a aɖe ne wòado ƒome ɖi nɛ.’ Nɔviŋutsu adre nɔ mía dome. Gbãtɔa ɖe srɔ̃ eye wòku, gake esi medzi vi aɖeke o ta la, nɔvia xɔ nyɔnua ɖe. Nu ma kee dzɔ ɖe evelia kple etɔ̃lia dzi va se ɖe wo ame adrea katã dzi. Mlɔeba nyɔnua hã ku. Eya ta le tsitretsitsia me ɖe, ŋutsu adreawo dometɔ ka srɔ̃ wòanye? Elabena wo katã woɖee kpɔ.”—Mateo 22:24-28.\nYesu he susu yi Mose ƒe nuŋlɔɖia, si dzi Zadukitɔwo xɔ se la dzi tsɔ ɖo eŋu na wo be: “Ðe menye esia tae mieda ƒu le esi mienya Ŋɔŋlɔawo loo alo Mawu ƒe ŋusẽ la oa? Elabena ne wofɔ tso ame kukuwo dome la, ŋutsuwo maɖe srɔ̃ o, eye womatsɔ nyɔnuwo ana be woaɖe o, ke boŋ woanɔ abe mawudɔla siwo le dziƒo ene. Ke le ame kukuwo ƒe tsitretsitsi ŋuti la, ɖe miexlẽ ŋuve ŋuti nuŋlɔɖi si le Mose ƒe agbalẽa me, ale si Mawu gblɔ nɛ be: ‘Nyee nye Abraham ƒe Mawu kple Isak ƒe Mawu kpakple Yakob ƒe Mawu’ la oa? Menye ame kukuwo ƒe Mawue wònye o, ke boŋ agbagbeawo tɔe. Mieda ƒu ŋutɔ.” (Marko 12:24-27; 2 Mose 3:1-6) Yesu ƒe nyaŋuɖoɖoa na amehawo ƒe nu ku.\nEsi Yesu tsi nya ɖe Farisitɔwo kple Zadukitɔwo nu alea ta la, tsitretsiɖeŋula siawo va wɔ ɖeka be yewoagadoe akpɔ. Agbalẽfiala aɖe biae be: “Nufiala, sedede kae nye gãtɔ le Se la me?”—Mateo 22:36.\nYesu ɖo eŋu be: “Gbãtɔe nye, ‘Oo Israel, see, Yehowa mía Mawu la, Yehowa ɖeka koe, eye nàlɔ̃ Yehowa wò Mawu kple wò dzi blibo, wò luʋɔ blibo, wò tamesusu blibo kple wò ŋusẽ blibo.’ Eveliae nye esi, ‘Lɔ̃ hawòvi abe wò ŋutɔ ɖokuiwò ene.’ Se bubu aɖeke megali si lolo wu esiawo o.”—Marko 12:29-31.\nEsi agbalẽfialaa se ŋuɖoɖo sia la, egblɔ be: “Nufiala, ègblɔe nyuie le nyateƒe la nu be, ‘Ðeka koe wònye, eye bubu aɖeke megali o, negbe eya ko,’ eye be woalɔ̃e kple dzi blibo kple gɔmesese blibo kpakple ŋusẽ blibo, eye woalɔ̃ ame havi abe ame ɖokui ene la xɔ asi sãsãsã wu numevɔsa blibowo kple vɔsawo katã.” Esi Yesu kpɔ be eɖo nyaa ŋu nunyatɔe la, egblɔ nɛ be: “Mèle adzɔge tso Mawu Fiaɖuƒe la gbɔ o.”—Marko 12:32-34.\nŊkeke etɔ̃e nye esia (Nisan 9, 10, kple 11) Yesu le nu fiam le gbedoxɔa me. Ame aɖewo abe agbalẽfiala sia ene kpɔ dzidzɔ ɖe toɖoɖoe ŋu. Gake mele alea le subɔsubɔhakplɔla siwo ƒo dzi ‘megale be woabia nya aɖekee o’ la gome o.\nAleke Farisitɔwo dze agbagba be yewoatre mɔ̃ na Yesu, eye nu kae do tso eme?\nEsi Zadukitɔwo dze agbagba be yewoatre mɔ̃ na Yesu la, aleke wògblẽ eme na woe?\nLe nya si ŋu Yesu ɖo na agbalẽfialaa me la, nu ka dzie wòte gbe ɖo be ele vevie ŋutɔ?\nEsi Yesu gblɔ be ame siwo woafɔ ɖe tsitre “meɖea srɔ̃ o, eye wometsɔa wo nana be woaɖe hã o” la, anyigba dzi tsitretsitsia ŋue wònɔ nu ƒom tsoea?


Ðe Yehowa Ðasefowo Xɔ Yesu Dzi Sea? | Dzeɖoɖo\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Aymara Bicol Bislama Brazil Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Cuba Tokunɔgbe Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korea Tokunɔgbe Korean Kwanyama Latvian Lingala Lithuanian Luganda Luo Macedonian Malagasy Maltese Maya Mexico Tokunɔgbe Mongolian Moore Myanmar Ndebele Nepali Ngabere Norwegian Nzema Oromo Ossetian Pangasinan Papiamento (Aruba) Papiamento (Curaçao) Peru Tokunɔgbe Polish Portuguese Quechua (Ayacucho) Quechua (Bolivia) Quichua (Imbabura) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tiv Totonac Tshiluba Tsonga Turkish Tuvaluan Twi Ukrainian Umbundu Urdu Venda Vietnamese Wayuunaiki Xhosa Yoruba Zande Zulu\nÐe Yehowa Ðasefowo Xɔ Yesu Dzi Sea?\nNa míakpɔ ale si Yehowa Ðasefowo ɖoa dze kple amewoe la ƒe kpɔɖeŋu aɖe ɖa. Tsɔe be Ðasefo si ŋkɔe nye Mawuli va ŋutsu aɖe si ŋkɔe nye Dodzi gbɔ le eƒe me.\nYESU DZI XƆXƆ SE LE VEVIE\nMawuli: Dodzi, èfɔa? Edzɔ dzi nam be míegado go.\nDodzi: Mefɔ; edzɔ dzi na nye hã be nèva.\nMawuli: Metsɔ Gbetakpɔxɔ kple Nyɔ! ƒe tata yeyeawo vɛ na wò. Meka ɖe edzi be wo me nyawo ado dzidzɔ na wò ŋutɔ.\nDodzi: Akpe. Enyo ŋutɔ be èva egbea, elabena nya aɖe le asinye medi be mabia wò.\nMawuli: Nyateƒea? Nya kae?\nDodzi: Meɖo dze kple nye dɔwɔhati aɖe nyitsɔ. Meƒo nu tso agbalẽ siwo nènam la ŋu nɛ eye megblɔ nɛ be agbalẽawo nyo ŋutɔ. Gake egblɔ nam be magaxlẽ wo o, elabena Yehowa Ðasefowo mexɔ Yesu dzi se o. Nyateƒee wòtoa? Megblɔ nɛ be ne ègatrɔ va la, mabia wò.\nMawuli: Tsitsiawo gblɔna be, segblɔ medea hadzila ƒe gbe nu o, eya ta èwɔe nyuie be èbia nya siam. Ne èdi be yeanya nu si dzi ame aɖe xɔ se la, ɖe menye amea ŋutɔe wòle be nàbia oa?\nDodzi: Nenemae mesusui.\nMawuli: Nyateƒeae nye be, Yehowa Ðasefowo xɔ Yesu dzi se bliboe. Míexɔe se be ele vevie be ame naxɔ Yesu dzi ase hafi akpɔ ɖeɖe.\nDodzi: Nye hã mesusui nenema, gake esi nye dɔwɔhatia gblɔ be miexɔ Yesu dzi se o tae medi be mabia wò ŋutɔ ɖo. Nyemeka ɖe edzi be mía kpli wò míedzro nya sia me kpɔ o.\nMawuli: Ðe manyo be míaxlẽ mawunyakpukpui aɖewo siwo ɖee fia be ele vevie be míaxɔ Yesu dzi se la le Biblia me oa? Yehowa Ðasefowo zãa mawunyakpukpui siawo zi geɖe le woƒe gbeƒãɖeɖedɔa me.\nDodzi: Adzɔ dzi nam.\nMawuli: Gbã la, míaxlẽ nya si Yesu ŋutɔ gblɔ le Yohanes 14:6. Esi Yesu nɔ dze ɖom kple eƒe apostolowo dometɔ ɖeka ye wògblɔ nya sia. Afi ma xlẽ be: “Yesu gblɔ nɛ be: ‘Nyee nye mɔ la kple nyateƒe la kpakple agbe la. Ame aɖeke mevaa Fofo la gbɔ o, negbe to dzinye ko.’” Le mawunyakpukpui sia ƒe nya nu la, mɔ ɖeka kolia si dzi míato ate ɖe Fofo la ŋue nye ka?\nDodzi: Eyae nye to Yesu dzi.\nMawuli: Ègblɔe nyuie. Eye Yehowa Ðasefowo xɔ nya ma dzi se ŋutɔ. Na mabia nya sia wò: Le nu siwo nènya tso Mawu ŋu nu la, ame ka ƒe ŋkɔ mee wòle be míado gbe ɖa le?\nDodzi: Le Yesu ƒe ŋkɔ me.\nMawuli: Nenemae. Esia tae medoa gbe ɖa le Yesu ƒe ŋkɔ me ɣesiaɣi ɖo. Eye Yehowa Ðasefowo katã hã doa gbe ɖa le Yesu ƒe ŋkɔ me.\nDodzi: Eme kɔ.\nMawuli: Mawunyakpukpui bubu si ŋu wòle be míade ŋugble lee nye Yohanes 3:16. Mawunyakpukpui sia le vevie ale gbegbe be wogblɔna be eyae ɖe Nyanyuigbalẽawo me nyawo katã gblɔ kpuie wu. Esia fia be, ne woagblɔ Yesu ƒe anyigbadzigbenɔnɔ kpakple eƒe subɔsubɔdɔ ŋuti nya bliboa kpuie ko la, ke mawunyakpukpui sia me nyawoe wòanye. Ðewohĩ àdi be yeaxlẽ kpukpui sia, alo?\nDodzi: Ɛ̃. Afi ma xlẽ be: “Elabena Mawu lɔ̃ xexea ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.”\nMawuli: Akpe. Èse mawunyakpukpui sia me nyawo kpɔ ɖe?\nDodzi: Ɛ̃, mesee zi geɖe, eye mekpɔnɛ woŋlɔnɛ ɖe boblodoʋuƒowo hã dzi.\nMawuli: Ɛ̃, mawunyakpukpui nyanyɛe wònye. Na míagalé ŋku ɖe nya si Yesu gblɔ la ŋu nyuie. Egblɔ be ale si Mawu lɔ̃ ameƒomea ye na wòʋu agbe mavɔ nɔnɔ ƒe mɔnukpɔkpɔ ɖi na mí—gake nu kae esia bia tso mía si?\nDodzi: Ebia be xɔse nanɔ mía si.\nMawuli: Nenemae. Ele vevie be míaxɔ Mawu ƒe Tenuvi, Yesu Kristo, dzi ase. Eye magazine sia si metsɔ vɛ na wò ƒe axa 2 lia ɖe nyateƒe si wònye be ele be míaxɔ Yesu dzi se hafi akpɔ agbe mavɔ la me nyuie. Taɖodzinu siwo ta wotaa Gbetakpɔxɔ magazinea ɖo dometɔ ɖekae nye be “edea dzi ƒo na amewo be woaxɔ Yesu Kristo, si ku ɖe mía ta bene agbe mavɔ nasu mía si, eye wònye Mawu Fiaɖuƒea ƒe Fia si le dzi ɖum fifia la, dzi ase.”\nDodzi: Mese egɔme nyuie azɔ. Miaƒe magazinea ŋutɔ hã ɖo kpe edzi be Yehowa Ðasefowo xɔ Yesu dzi se.\nMawuli: Nenema tututue.\nDodzi: Ekema nu ka tae amewo gblɔna be miexɔ Yesu dzi se o?\nMawuli: Anɔ eme be susu vovovowo tae wogblɔa nya ma ɖo. Le ame aɖewo gome la, esi wose nya ma le ame bubuwo nu ta koe woawo hã wogblɔnɛ ɖo. Alo anɔ eme be woƒe nunɔlawoe gblɔ alakpanya ma wose.\nDodzi: Ewɔ na nye hã be esi mieyɔa mia ɖokuiwo be Yehowa Ðasefowo, ke menye Yesu ƒe Ðasefowo o tae amewo gblɔa nya ma ɖo.\nMawuli: Ema hã ate ŋu anye susu bubu.\nDodzi: Ke nu ka tae mieƒoa nu tso Yehowa ŋu alea gbegbe ɖo?\n“MENA WONYA WÒ ŊKƆ LA”\nMawuli: Susu ɖekae nye be, míexɔe se be ele vevie be woazã Mawu ƒe ŋkɔ ŋutɔŋutɔ, si nye Yehowa, abe ale si ko Mawu ƒe Vi, Yesu hã zãe ene. Na míadzro nya aɖe si Yesu gblɔ na Fofoa le gbedodoɖa me la me kpɔ. Nya ma dze le Yohanes 17:26. Àdi be yeaxlẽ mawunyakpukpui sia na mía?\nDodzi: Faa. Exlẽ be: “Mena wonya wò ŋkɔ la, eye mana woanyae, ale be lɔlɔ̃ si nètsɔ lɔ̃m la nanɔ wo me, eye manɔ ɖekawɔwɔ me kpli wo.”\nMawuli: Akpe. De dzesii be Yesu gblɔ be yena wonya Mawu ƒe ŋkɔ. Èsusu be nu ka tae Yesu wɔ esia ɖo?\nDodzi: Hũm. Nyemenya o.\nEle vevie be ame naxɔ Yesu dzi ase hafi akpɔ ɖeɖe\nMawuli: Enyo. Ðewohĩ, anyo be míaxlẽ mawunyakpukpui bubu aɖe si akɔ nya sia me. Esi le susu me namee nye Dɔwɔwɔwo 2:21. Afi ma xlẽ be: “Ame sia ame si yɔa Yehowa ƒe ŋkɔ la, woaɖee.” Azɔ meka ɖe edzi be àlɔ̃ ɖe edzi be ne Yehowa ƒe ŋkɔa yɔyɔ le vevie be ame nakpɔ ɖeɖe la, ke esia anɔ nyanya na Yesu godoo, alo?\nDodzi: Ɛ̃, mekpɔe nenema.\nMawuli: Eya ta Yesu yomedzelawo ƒe ɖeɖekpɔkpɔe nye susu vevi siwo tae wòkpɔe be ele be woanya Mawu ƒe ŋkɔ ahazãe la dometɔ ɖeka. Eye eya hã nye susu vevi siwo tae míeƒoa nu tso Yehowa ŋu alea gbegbe ɖo la dometɔ ɖeka. Míekpɔe be ele vevie be míana amewo nanya Mawu ƒe ŋkɔa, eye míakpe ɖe wo ŋu be woayɔe hã.\nDodzi: Gake ne amewo menya Mawu ƒe ŋkɔa alo yɔ ŋkɔa tẽe o hã la, ne wonya yɔ Mawu ko la, wonyaa Mawu si wowɔnɛ.\nMawuli: Ate ŋu anɔ eme nenema. Gake esi Mawu na míenya eƒe ŋkɔa la, esia na wòle bɔbɔe na mí be míate ɖe eŋu.\nDodzi: Le mɔ ka nu?\nMawuli: Bu nya sia ŋu kpɔ: Mahiã kokoko be míanya Mose ƒe ŋkɔ hafi o. Míate ŋu anyae ko be eyae nye ame si ma Ƒudzĩa me alo ame si xɔ Se Ewoawo. Nenema kee wòle le Noa hã gome—ɖe wòhiã kokoko be míanya eƒe ŋkɔa? Woate ŋu agblɔ ko be eyae nye ame si kpa aɖakaʋua eye wòto esia dzi xɔ eƒe ƒomea kple lã geɖewo ɖe agbe. Ne ele alea la, ke ɖeko wòle be woagblɔ tso Yesu Kristo hã ŋu be eyae nye ame si tso dziƒo va ku ɖe míaƒe nu vɔ̃wo ta. Alo?\nDodzi: Ewɔ nam nenema.\nMawuli: Gake Mawu na míenya ame mawo ƒe ŋkɔwo. Woƒe ŋkɔwo nyanya na míebua wo be wonye ame siwo nɔ anyi kpɔ. Gake togbɔ be míekpɔ Mose, Noa, alo Yesu ŋkume kple ŋkume kpɔ o hã la, woƒe ŋkɔwo ɖeɖe nyanya wɔe be míeka ɖe edzi be wonɔ anyi kpɔ ŋutɔŋutɔ.\nDodzi: Nyemebu eŋu alea ya kpɔ o, gake eme kɔ!\nMawuli: Eye esia hã ganye susu bubu si tae Yehowa Ðasefowo yɔa Mawu ƒe ŋkɔa nenema gbegbe ɖo. Míedi be míakpe ɖe amewo ŋu woaxɔ Yehowa Mawu dzi ase ahaka ɖe edzi be enye Ame si li ŋutɔŋutɔ, si ŋu woate ŋu ate ɖo. Le ɣeyiɣi ma ke me la, míetea gbe ɖe akpa si wɔm Yesu le hena míaƒe ɖeɖekpɔkpɔ la dzi vevie. Ðewohĩ anyo be míagaxlẽ mawunyakpukpui bubu aɖe si ana míase nya sia gɔme nyuie.\nMawuli: Do ŋgɔ la, míexlẽ Yohanes 14:6. Ðo ŋku edzi be Yesu gblɔ le afi ma be “nyee nye mɔ la kple nyateƒe la kpakple agbe la.” Azɔ na míaxlẽ nya aɖe si wògblɔ do ŋgɔ le Yohanes 14:1. Meɖe kuku, àte ŋu axlẽ nya si Yesu gblɔ le mawunyakpukpui sia ƒe akpa evelia?\nDodzi: Ɛ̃. Afi ma gblɔ be: “Mixɔ Mawu dzi se, eye mixɔ nye hã dzinye se.”\nMawuli: Akpe. Azɔ ɖe nàgblɔ be xɔse vavãtɔ fia be míaxɔ Yesu dzi se aɖe asi le Yehowa ŋu alo míaxɔ Yehowa dzi se ahaŋlɔ Yesu bea?\nDodzi: Ao. Yesu gblɔ be míaxɔ wo ame evea siaa dzi ase.\nMawuli: Èɖo eŋu nyuie. Eye meka ɖe edzi be àlɔ̃ ɖe edzi be esia bia be míawɔ nu geɖe wu gbɔgblɔ ko be míexɔ Mawu kple Yesu dzi se. Le nyateƒe me la, ele be míaƒe agbenɔnɔ naɖee afia be míexɔ wo dzi se vavã.\nDodzi: Nenema tututue.\nMawuli: Gake aleke tututue ame ate ŋu aɖee afia be yexɔ Mawu kple Yesu dzi se? Ðewohĩ anyo be míava dzro nya sia me ɣebubuɣi, alo? *\nDodzi: Ɛ̃, anyo nenema.\n^ mm. 60 Àte ŋu axlẽ nu geɖe tso nya sia ŋu le agbalẽ sia, si nye Nuka Tututue Nye Biblia ƒe Nufiafia?, ƒe ta 12 lia me. Yehowa Ðasefowoe tae.\nƉoe Ɖe Amewo Ɖoe Ɖe Amewo Ðe Yehowa Ðasefowo Xɔ Yesu Dzi Sea?\nNu Ka Tae Wòle Be Woaɖo Ŋku Yesu Ƒe Kua Dzi?\nNu Ka Tae Wòle Be Nànya Biblia Nyuie?


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Latvian Lithuanian Malayalam Myanmar Norwegian Polish Portuguese Romanian Russian Samoan Setswana Slovak Slovenian Spanish Swahili Thai Turkish Ukrainian Vietnamese\nNU KAE nye wò nukpɔsusu? Ðe wònye nu gbegblẽ be srɔ̃tɔ aɖewo naxe mɔ ɖe fufɔfɔ nua? Ðewohĩ wò subɔsubɔ dzixɔsewo akpɔ ŋusẽ ɖe ale si nàɖo nya sia ŋui dzi. Katolikohaa fiaa nu be nu sia nu si ame awɔ be yeatsɔ axe mɔ na vidzidzi “nye nu gbegblẽ le dzɔdzɔme nu.” Le Katolikotɔwo ƒe nufiafiaa nu la, mele be woazã naneke le srɔ̃tɔwo dome gbɔdɔdɔ me be woatsɔ axe mɔ na fufɔfɔ o. Eya ta le Katolikotɔwo gome la, mɔxexeɖefufɔfɔnu “mesɔ ɖe agbe nyui nɔnɔ ŋuti dzidzenuwo nu o.”\nAme geɖe meda asi ɖe nukpɔsusu ma dzi o. Nyadzɔdzɔgbalẽ aɖe gblɔ tso nya sia ŋu be, “Katolikotɔ siwo wu 75 le alafa me le United States gblɔ be ele be sɔlemehaa naɖe mɔ ɖe atikewo zazã atsɔ axe mɔ ɖe fufɔfɔ nu ŋu. . . . Eye ame miliɔn geɖe daa sedede sia dzi gbe sia gbe.” Wo dometɔ aɖe si ŋkɔe nye Linda, si si vi etɔ̃ le la lɔ̃ ɖe edzi be yezãa mɔxexeɖefufɔfɔnu ƒe mɔnuwo, gake egblɔ be: “Nye dzitsinya mebua fɔm be mele nu vɔ̃ wɔm o.”—Pittsburgh Post-Gazette.\nNya kae Mawu ƒe Nya la gblɔ le nya sia ŋu?\nMawu bua ɖevi ƒe agbe nu xɔasii, esime wònye fugboe kura gɔ̃ hã. Gbɔgbɔ ʋã Israel fia Dawid wòŋlɔ bena: “Nèkpɔ tanye le danye ƒe dɔme. Esi menye ʋukɔe la, wò ŋkuwo kpɔm, eye woŋlɔ ŋkeke, siwo katã ava emegbe, siwo dometɔ aɖeke meli haɖe o la, ɖe wò agbalẽ me.” (Psalmo 139:13, 16) Agbe dzea egɔme tso fufɔfɔ dzi, eye Mose ƒe Sea ɖee fia be woate ŋu abia akɔnta tso ame si le afɔkudodo vi nɔdɔme ta. Mose II, 21:22, 23 ɖee fia be ne ŋutsuwo le kɔ dam eye wodo afɔku funɔ alo vi si le eƒo, eye wo dometɔ aɖe ku la, woatsɔ nyaa yi ɖe ʋɔnudrɔ̃lawo ŋkume. Woadzro ale si nua dzɔe me kpɔ be ɖee woɖoe wɔ hã, gake tohehea ate ŋu anye be “woabia agbe ɖe agbe teƒe.”\nGɔmeɖose ma lɔ mɔxexeɖefufɔfɔnu ƒe mɔnuwo zazã ɖe eme, elabena mɔxexeɖevidzidzinu ƒe mɔnu aɖewo nyea fuɖeɖe. Mɔxexeɖefufɔfɔnu ƒe mɔnu siawo tɔgbi mewɔ ɖeka kple Mawu ƒe gɔmeɖose siwo bia be woade bubu agbe ŋu o. Gake mɔxexeɖevidzidzinu ƒe mɔnu akpa gãtɔ melɔa fuɖeɖe ɖe eme o. Ke nu kae míagblɔ tso mɔnu mawo ya ŋu?\nWomede se na Kristotɔwo le Biblia ƒe akpa aɖeke be woadzi asɔ gbɔ o. Mawu gblɔ na atsu kple asi gbãtɔa kple Noa ƒe ƒomea be: “Midzi, ne miasɔ gbɔ, eye miayɔ anyigba la dzi.” Gake Mawu megbugbɔ se ma de na Kristotɔwo ya o. (Mose I, 1:28; 9:1) Eya ta srɔ̃tɔwo ate ŋu atiae nenye be yewoadzi vi, vi ale si nu yewoadzi, kple ɣeyiɣi si me yewoadzi wo. Nenema kee Ŋɔŋlɔawo mede se ɖe mɔxexeɖevidzidzinu hã nu o. Eya ta le Biblia ƒe nukpɔsusu nu la, ne ŋutsu kple srɔ̃a wotiae be yewoazã mɔxexeɖefufɔfɔnu ƒe mɔnu aɖe si melɔ fuɖeɖe ɖe eme o la, esia nye woa ŋutɔwo ƒe nyametsotso. Ke nu ka tae Katolikoha la de se ɖe mɔxexeɖefufɔfɔnu ŋu ɖo?\nAmegbetɔwo Ƒe Nunya Kple Mawu Ƒe Nunya\nKatolikotɔwo ƒe numekugbalẽ aɖe ɖe nu me be ƒe alafa evelia M.Ŋ. mee ame siwo gblɔ be Kristotɔwoe yewonye la va xɔ Stoatɔwo ƒe nufiafia, si nye be taɖodzinu ɖeka pɛ si le gbɔdɔdɔ ŋu le se nue nye vidzidzi, de eme. Xexemenunya dzie wotu nufiafia sia ɖo, ke menye Biblia mee wòtso o. Menye Mawu ƒe nunya dzie wòtui ɖo o, ke boŋ amegbetɔwo ƒe nunya dzie. Amewo lé nufiafia sia me ɖe asi le ƒe alafa geɖe siwo va yi me, eye Katolikotɔwo ƒe mawunyafiala vovovo kekee ɖe enu. * Gake susu si koŋ le megbe na nufiafia siae nye be srɔ̃tɔwo dome gbɔdɔdɔ hena vivisese dzaa ko nye nu vɔ̃, eye esia ta, srɔ̃tɔwo ƒe gomekpɔkpɔ le gbɔdɔdɔ me, evɔ woagbe be yewomadzi vi o la nye agbe gbegblẽ nɔnɔ. Gake menye nu siae Ŋɔŋlɔawo fia o.\nWozã hakpanya wɔdɔɖeamedziwo tsɔ ɖɔ dzidzɔ si ŋutsu kple srɔ̃a akpɔ le gbɔdɔdɔ nuwɔna si sɔ le se nu me le Biblia gbalẽ si nye Lododowo me be: “No tsi tso wò tsido me, tsidzidzi tso wò vudo me! Wò vudo anye yayra, eye àkpɔ dzidzɔ le wò ɖekakpui me srɔ̃ ŋu, eya, si nye zinɔ dzeameŋu kple sãde nyo la, eƒe no nemu wò, eye eƒe lɔlɔ̃ nena nanɔ ya mum ɖaa.”—Lododowo 5:15, 18, 19.\nMawu ƒe nunanae srɔ̃tɔwo dome gbɔdɔdɔ nye. Gake menye vidzidzi koe nye taɖodzinu si le eŋu o. Gbɔdɔdɔ naa mɔnukpɔkpɔ srɔ̃tɔwo be woaɖe lɔlɔ̃ kple numalɔ̃malɔ̃ le wo nɔewo gbɔ afia wo nɔewo. Eya ta ne srɔ̃tɔ aɖewo tiae be yewoaxe mɔ na fufɔfɔ to mɔxexeɖefufɔfɔnu ƒe mɔnu aɖewo zazã me la, ema nye woawo ŋutɔwo ƒe nyametsotso, eye mele be ame aɖeke nadrɔ̃ ʋɔnu wo o.—Romatɔwo 14:4, 10-13.—g9/07.\n▪ Ðe nane gblẽ le srɔ̃tɔwo dome gbɔdɔdɔ ŋua?—Lododowo 5:15, 18, 19.\n▪ Nu kae wòle be wòanɔ susu me na Kristotɔwo ne wole mɔxexeɖefufɔfɔnu ƒe mɔnuwo zãm?—Mose II, 21:22, 23.\n▪ Alekee wòle be amewo nabu srɔ̃tɔ siwo zãa mɔxexeɖefufɔfɔnu ƒe mɔnuwo?—Romatɔwo 14:4, 10-13.\n^ mm. 11 Ƒe alafa 13 lia me koe Gregory IX de se si woyɔ le New Catholic Encyclopedia me be “se gbãtɔ si te papa aɖe de asii si tsi tsitre ɖe mɔxexeɖefufɔfɔnu ƒe mɔnuwo zazã ŋu, si lɔ xexe bliboa me nɔlawo katã ɖe eme.”\nMawu gblɔ na atsu kple asi gbãtɔa kple Noa ƒe ƒomea be: “Midzi, ne miasɔ gbɔ, eye miayɔ anyigba la dzi.” Gake Mawu megbugbɔ se ma de na Kristotɔwo ya o\nƉoe Ɖe Amewo Ɖoe Ɖe Amewo Ðe Nane Gblẽ Le Mɔxexeɖefufɔfɔnu Ŋua?\ng 10/07 axa 28-29


Romatɔwo 3 - Holy Bible [Ewe Bible (BEE)]\nEkema viɖe kae le Yudatɔnyenye me? Mɔnukpɔkpɔ tɔxɛ aɖe li na wo tso Mawu gbɔa? Viɖe aɖe le Yudatɔwo ƒe aʋatsotso ƒe kɔnuwɔwɔ la mea?\nẼ, nu nyui geɖewo le Yudatɔnyenye me. Gbã la, Mawu tsɔ eƒe sewo de asi na wo ale be woate ŋu anya eƒe lɔlɔ̃nu eye woawɔe.\nNyateƒee, wo dometɔ aɖewo mewɔ Mawu ƒe gbe dzi o. Ke ɖe woƒe ŋugbedodowo na Mawu dzi mawɔmawɔ fia be Mawu hã agbe eƒe ŋugbedodowo dzi wɔwɔ na woa?\nGbeɖe o! Togbɔ be ame sia ame nye aʋatsokala le xexeame hã la, Mawu ya mele nenema o. Èɖo ŋku nu si Psalomowo ƒe Agbalẽ gblɔ tso susu sia ŋu dzia? Egblɔ be, togbɔ be amewo atsi tsitre ɖe Mawu ƒe nyawo ŋu hã la, Mawu ƒe nyawo anye nyateƒe kple nya dzɔdzɔe ɣesiaɣi.\nAme aɖewo gblɔna be, “Míaƒe vodadawo ɖe Mawu ŋu nye nu nyui elabena míaƒe nu vɔ̃wo ana amewo nadze si Mawu ƒe nyonyo ne wokpɔ míaƒe gbegblẽ. Ekema ɖe wònyo be wòahe to na mí le esime míaƒe nu vɔ̃wo nye kpekpeɖeŋu nɛa?” Nenemae ame aɖewo gblɔna.\nMawu naxe mɔ na nya sia tɔgbiwo. Ekema Mawu ka tɔgbi wòanye ne wòaŋe aɖaba aƒu nu vɔ̃wo dzi? Ale ke wòate ŋu abu fɔ ame aɖee?\nMate ŋu adrɔ̃ ʋɔnum, abu fɔm abe nu vɔ̃ wɔla ene o, elabena nye nu vɔ̃ wɔwɔ he ŋutikɔkɔe vɛ nɛ to asifiafia vovototo si le eya ƒe nuteƒewɔwɔ kple nye nuteƒemawɔmawɔ dome la me.\nNe èkplɔ susu ma ɖo la, ãva ke ɖe susu sia ŋu. Ale si míaƒe nu vɔ̃wo sɔ gbɔ ɖe edzi wu la, nenemae Mawu lɔ̃a mí ɖe edzi wui! Ele be woabu fɔ ame siwo gblɔa nya siawo tɔgbi. Ke ame aɖewo gblɔna be nu siawo tɔgbie mefiana!\nEkema ɖe mí Yudatɔwo míenyo wu ame bubuawoa? Ao, mele eme nenema kura o, elabena míeɖee fia xoxo be amewo katã nye nu vɔ̃ wɔlawo sɔsɔe, míeɖanye Yudatɔwo loo alo míeɖanye Trɔ̃subɔlawo o.\nAbe ale si Ŋɔŋlɔ Kɔkɔe la gblɔe ene la, “Ame aɖeke meli si nyo o, eye ame ɖeka aɖeke meli si ŋu nu vɔ̃ mele o.”\nAme aɖeke mewɔ Mawu ƒe sewo dzi pɛpɛpɛ kpɔ loo alo ɖo kplikpaa kpɔ be yeawɔ wo dzi gɔ̃ hã o.\nAme sia ame tra mɔ; ame sia ame wɔ nu vɔ̃. Ame aɖeke mele afi aɖeke si lé nyuiwɔwɔ me ɖe asi o. Ame ɖeka pɛ gɔ̃ hã meli o.\nWoƒe nuƒoƒo nye nu vɔ̃ɖi kple ŋunyɔnu abe ʋeʋẽ si doa go tsoa yɔdo nuvowo me ene. Aʋatsokaka yɔ aɖe dzi na wo. Da si ƒomevi me aɖi vɔ̃tɔ le la ƒe aɖi nɔa nu sia nu si wogblɔna la me.\nĐiŋudodo kple dzrewɔwɔ yɔa nu me na wo.\nWoɖea abla ɖe amewuwu ŋu eye woléa fu ame sia ame si tsia tsitre ɖe wo ŋu.\nAfi sia afi si woyi la, wogblẽa konyifafa kple masɔmasɔ ɖe megbe,\neye womenya ale si woaɖe dzi ɖi eye woadzɔ dzi le Mawu ƒe yayrawo ŋu kpɔ ha ɖe o.\nWometsɔ ɖeke le eme na Mawu o eye wometsɔ ɖeke le nu si Mawu bu tso wo ŋu la hã me o.\nAle Mawu ƒe ʋɔnudɔdrɔ̃ asẽ na Yudatɔwo elabena woawo ƒe dɔdeasie wònye be woakpɔ Mawu ƒe seawo dzi le nu vɔ̃ siawo katã wɔwɔ teƒe. Đokuinuɖenya aɖeke mele wo dometɔ aɖeke si o. Le nyateƒe me la, xexeame katã ɖi fɔ le Mawu Ŋusẽkatãtɔ la ŋkume.\nMiekpɔe azɔa? Womate ŋu atso afia na ame aɖeke le Mawu ƒe ŋkume le amea ƒe sedziwɔwɔ ta akpɔ o. Elabena ale si míenya Mawu ƒe seawo ɖe edzi wu la, nenema tututue eme kɔna na mí ɖe edzi wu be míele seawo dzi wɔm o. Đe ko eƒe seawo nana míenyana be nu vɔ̃ wɔlawo míenye.\nKe azɔ la woɖe dzɔdzɔenyenye aɖe tso Mawu gbɔ ɖe go si to vovo tso se la gbɔ. Se la kple Nyagblɔɖilawo ɖi ɖase le eŋuti.\nNenem dzɔdzɔenyenye sia si tso Mawu gbɔ la vana to Yesu Kristo dzixɔse me, na ame siwo katã xɔ se. Vovototo aɖeke meli o,\nelabena wo katã wɔ nu vɔ̃, Mawu ƒe ŋutikɔkɔe bu ɖe wo,\neye wotso afia na wo faa to eƒe amenuveve si va to Kristo Yesu ƒe ɖeɖedɔ dzi la me.\nElabena Mawu ɖo Kristo Yesu ɖa be wòaxɔ míaƒe nu vɔ̃wo ŋu tohehe eye wòatsi Mawu ƒe dɔmedzoe ɖe mía ŋu nu. Ewɔ míaƒe xɔse kple Kristo ƒe ʋu ŋudɔ hena eƒe dɔmedzoe ɖe mía ŋu nu tsitsi. Ewɔ nuteƒe le mɔ sia nu togbɔ be mehe to na ame siwo wɔ nu vɔ̃ tsã o hã. Elabena enɔ mɔ kpɔm na ɣesiɣi Kristo ava eye wòaɖe nu vɔ̃ mawo ɖa.\nLe ŋkeke siawo hã me la, agate ŋu axɔ nu vɔ̃ wɔlawo le mɔ sia ke nu elabena Yesu ɖe woƒe nu vɔ̃ ɖa.\nEkema nu ka ŋuti míate ŋu aƒo adegbe le be míawɔ hena míaƒe ɖeɖekpɔkpɔ? Naneke kura meli o. Nu ka ta? Elabena míaƒe afiatsotso meku ɖe míaƒe dɔ nyuiwo wɔwɔ ŋu o, ke boŋ eku ɖe nu si Kristo wɔ kple ale si míexɔ Kristo dzi se la ŋu.\nAleae wòle be wotsoa afia na mí to Kristo dzixɔse me eye menye to nu nyui siwo míewɔna la me o.\nEye ɖe Mawu ɖea Yudatɔwo ko to mɔ sia nua? Ao, Trɔ̃subɔlawo hã ate ŋu ava egbɔ to mɔ sia ke dzi.\nMí katã míesɔ le Mawu ŋkume. Ame sia ame, Yudatɔwo kple Trɔ̃subɔlawo siaa ate ŋu akpɔ ɖeɖe ne woxɔ se ko.\nEnyo; ne woaɖe mí to xɔse me la, ekema ɖe esia fia be megahiã be míawɔ Mawu ƒe sewo dzi oa? Mele nenema kura o! Ne míexɔ Yesu dzi se la, eya ko hafi miate ŋu awɔ seawo dzi.


1 Mose 44 | Biblia Le Internet Dzi | Xexe Yeye Gɔmeɖeɖe\nWokpɔ Yosef ƒe klosalokplu le Benyamin ƒe kotoku me (1-17)\nYuda ɖe kuku ɖe Benyamin ta (18-34)\n44 Emegbe ede se na eƒe aƒedzikpɔla la be: “De nuɖuɖu ŋutsuawo ƒe kotokuwo me ale si nu woate ŋu atsɔ, eye nàtsɔ wo dometɔ ɖe sia ɖe ƒe ga de eƒe kotokua me.+ 2 Ke nàtsɔ nye kplu, nye klosalokplu la, de ɖevitɔ ƒe kotoku me hekpe ɖe eƒe nuɖuɖuƒlegaa ŋu.” Eye wòwɔ nya si Yosef gblɔ nɛ la dzi. 3 Le ŋdi, esi xexea me kɔ la, wodo mɔ ŋutsuawo wodzo kple woƒe tedziwo. 4 Esi wodo go le dua me la, womekpɔ ɖo afi aɖeke hafi Yosef gblɔ na eƒe aƒedzikpɔlaa be: “Tso! Dze ŋutsuawo yome! Ne èxe wo la, gblɔ na wo be, ‘Nu ka tae mietsɔ vɔ̃ ɖo nyui teƒe? 5 Ðe mienya be kplu sia mee nye aƒetɔ noa nu le, eye eyae wòzãna tsɔ kaa nu oa? Nu vɔ̃ɖie wònye miewɔ.’” 6 Eya ta eva xe wo, eye wògblɔ nya siawo na wo. 7 Ke wogblɔ nɛ be: “Nu ka tae nye aƒetɔ le nu ƒom alea? Nu sia wɔwɔ nede megbe xaa tso wò dɔlawo gbɔ. 8 Kpɔ ɖa, ga si míekpɔ le míaƒe kotokuawo me la, míetsɔe tso Kanaan-nyigba dzi gbugbɔ vɛ na wò.+ Ekema aleke wɔ míahayi klosalo alo sika fi ge le wò aƒetɔ ƒe me? 9 Wo kluviwo dometɔ si gbɔ woakpɔe le la naku, eye mí ame mamlɛawo hã míazu kluviwo na nye aƒetɔ.” 10 Eye wògblɔ be: “Míawɔe abe ale si miegblɔe ene: ame si gbɔ woakpɔe le la azu nye kluvi, ke mi ame mamlɛawo ya miaɖi fɔ o.” 11 Ale wo dometɔ ɖe sia ɖe ɖiɖi eƒe kotoku la ɖe anyi enumake heʋu enu. 12 Eye wòde asi edidi me tsitotsito, edze egɔme tso tsitsitɔ dzi va wu enu ɖe ɖevitɔ dzi. Mlɔeba wokpɔ kplu la le Benyamin ƒe kotoku me.+ 13 Eye wodze woƒe awuwo, eye wo dometɔ ɖe sia ɖe gatsɔ eƒe agba ɖo eƒe tedzi dzi, eye wotrɔ yi dua me. 14 Esi Yuda+ kple nɔviawo trɔ yi Yosef ƒe me la, egakpɔtɔ nɔ aƒea me ɣemaɣi, eye wobɔbɔ tsyɔ mo anyi ɖe eŋkume.+ 15 Eye Yosef gblɔ na wo be: “Nu kae nye esi miewɔ? Ðe mienyae be ɖe mebi ɖe nukaka me ŋutɔ oa?”+ 16 Yuda ɖo eŋu be: “Nya kae míagate ŋu agblɔ na nye aƒetɔ? Nya ka gblɔ ge míala? Eye aleke míawɔ ana wòanya be nuteƒewɔlawoe míenye? Mawu vavã la ʋu go wò kluviwo ƒe vodada.+ Azɔ mía kple ame si si wokpɔ kplua le la siaa míezu nye aƒetɔ ƒe kluviwo!” 17 Ke egblɔ be: “Nede megbe xaa tso gbɔnye be mawɔ nu sia! Ame si si wokpɔ kplua le lae azu nye kluvi.+ Ke mi ame mamlɛawo ya migbugbɔ yi mia fofo gbɔ le ŋutifafa me.” 18 Eye Yuda te ɖe eŋu gblɔ nɛ be: “Meɖe kuku na wò, nye aƒetɔ, meɖe kuku, na wò kluvi nagblɔ nya aɖe na nye aƒetɔ, eye mègana wò dziku nafla ɖe wò kluvi la ŋu o, elabena ɖeko nèle abe Farao ŋutɔ ene.+ 19 Nye aƒetɔ bia eƒe kluviwo be: ‘Fofo alo nɔvi aɖe le mia sia?’ 20 Eya ta míeɖo eŋu na nye aƒetɔ be: ‘Mía fofo si nye amegãɖeɖi kple via si wòdzi le eƒe amegãkuku me, ame si nye eƒe dɔmlɔea li.+ Ke nɔvia ku,+ ale be eya koe nye dadaa ƒe vi si susɔ,+ eye fofoa lɔ̃nɛ vevie.’ 21 Emegbe ègblɔ na wò kluviwo be: ‘Mikplɔe vɛ nam, ne makpɔ.’+ 22 Ke míegblɔ na nye aƒetɔ be: ‘Ðevi la mate ŋu adzo le fofoa gbɔ o. Ne edzo le fofoa gbɔ la, fofoa aku godoo.’+ 23 Ke ègblɔ na wò kluviwo be: ‘Ne mia nɔvi ɖevitɔ la meva kpli mi o la, ekema migava ŋkunyeme azɔ o.’+ 24 “Ale míetrɔ yi wò kluvi, mía fofo gbɔ, eye míegblɔ nye aƒetɔ ƒe nyawo nɛ. 25 Emegbe mía fofo gblɔ be: ‘Mitrɔ yi ɖaƒle nuɖuɖu vi aɖe vɛ na mí.’+ 26 Ke míegblɔ be: ‘Míate ŋu ayi o. Ne mía nɔvi ɖevitɔ kpe ɖe mía ŋu ko hafi míayi, elabena míate ŋu ado ɖe ŋutsua ŋkume ne mía nɔvi ɖevitɔ mekpe ɖe mía ŋu o.’+ 27 Eye wò kluvi, mía fofo, gblɔ na mí be, ‘Miawo ŋutɔ mienyae nyuie be ŋutsuvi eve koe srɔ̃nye dzi nam.+ 28 Gake ɖeka dzo le gbɔnye, eye medo ɣli gblɔ be: “Lã aɖe kokokoe anya vuvui!”+ Eye nyemegakpɔe o va se ɖe egbe. 29 Ne miekplɔ ame sia hã dzoe le gbɔnye, eye nu vevi aɖe wɔe wòku la, ekema miana matsɔ nye ta ƒowɔ ayi Tsiẽƒe*+ kple nuxaxa.’+ 30 “Azɔ ne metrɔ yi wò kluvi fofonye gbɔ, evɔ ɖevi la mekpe ɖe mía ŋu o, eye esi wònye be eƒe agbe* ku ɖe ɖevia ƒe agbe* ŋu ta la, 31 ne enya kpɔ mí, eye ɖevi la mele mía ŋu o ko la, aku godoo; eye wò kluviwo ana wò kluvi, mía fofo, natsɔ ta ƒowɔ ayi Tsiẽƒe* kple nuxaxa. 32 Hafi míadze mɔ la, wò kluvi da megbe na ɖevia gblɔ na fofonye be: ‘Ne nyemekplɔe gbɔe na wò o la, ekema mewɔ nu vɔ̃ ɖe fofonye ŋu tegbee.’+ 33 Eya ta meɖe kuku, na nye, wò kluvi boŋ mazu nye aƒetɔ ƒe kluvi ɖe ɖevi la teƒe, ne ɖevi la nagbugbɔ ayi kple nɔviawo. 34 Aleke mawɔ ayi fofonye gbɔ ne ɖevi la mele ŋunye o? Nyemate ŋu akpɔ vɔ̃ si adzɔ ɖe fofonye dzi la teƒe o!”


ESI dzɔgbevɔ̃e dzɔ ɖe blemafofo Hiob dzi la, exɔlɔ̃ etɔ̃ aɖewo siwo nye Elifaz, Bildad, kple Zofar va srãe kpɔ. Wova be yewoafa nɛ ahafa akɔ nɛ. (Hiob 2:11) Wo dometɔ si xɔ ŋkɔ wu, eye ɖewohĩ eyae tsi wu lae nye Elifaz. Eyae ƒo nu gbã, eye eya kee ƒo nu wu. Aleke alesi Elifaz bua tamee la dze le eƒe nuƒo etɔ̃awo me?\nElifaz gblɔ tso nane, si ŋusẽ aɖe si de ŋgɔ wu dzɔdzɔmetɔ na wòkpɔ kpɔ, ŋu be: “Ya aɖe ƒo va to ŋunye, ɖadoe ɖo to ɖe ŋunye. Nɔnɔme aɖe tsi tre ɖe ŋkunye me, ke nyemedze sii o, eye mese gbe bɔlɔe aɖe.” (Hiob 4:15, 16) Gbɔgbɔ ka ƒomevie kpɔ ŋusẽ ɖe Elifaz ƒe tamesusu dzi? Fɔbuamenya siwo wògblɔ kplɔe ɖo ɖee fia be menye Mawu ƒe dɔla dzɔdzɔeawo dometɔ aɖeke ƒe gbɔgbɔe o. (Hiob 4:17, 18) Gbɔgbɔmenuwɔwɔ vɔ̃ɖi aɖee. Ne menye eyae o ɖe, ke nukatae Yehowa ka mo na Elifaz kple ehati eveawo be wometo nyateƒe o? (Hiob 42:7) Ẽ, gbɔgbɔ vɔ̃woe kpɔ ŋusẽ ɖe Elifaz dzi. Mawuvɔvɔ̃ medze le eƒe nyawo me kura o.\nNukpɔsusu kawoe dze le Elifaz ƒe nyawo me? Nukatae wòle vevie be míakpɔ mía ɖokui dzi le susu gbegblẽwo bubu ŋu? Eye afɔ kawoe míaɖe atsɔ atsi tre ɖe nusia ŋu?\n“Meɖoa Dzi Ðe Eƒe Subɔlawo Ŋu O”\nLe Elifaz ƒe nuƒo etɔ̃awo katã me la, eƒe susue nye be Mawu biana nu geɖe tso esubɔlawo si ale gbegbe be nusiwo wowɔna dometɔ aɖeke medzea eŋu o. Elifaz gblɔ na Hiob be: “Kpɔ ɖa, meɖoa dzi ɖe eƒe subɔlawo [alo mawudɔlawo, New World Translation ƒe etenuŋɔŋlɔ] ŋu o, eye wòbua tatra ɖe eƒe dɔlawo ke hã ŋu.” (Hiob 4:18) Elifaz gblɔ tso Mawu ŋu emegbe be: “Kpɔ ɖa, meɖoa dzi ɖe eƒe ame kɔkɔewo ŋu o, eye dziƒo medza le eŋku me o.” (Hiob 15:15) Eye ebia be: “Ne ènye ame dzɔdzɔe la, ɖe ŋusẽkatãtɔ tsɔ ɖe le emea?” (Hiob 22:3) Bildad wɔ ɖeka kple eƒe susua, elabena egblɔ be: “Kpɔ ɖa, ɣleti ke hã meɖina, eye ɣletiwo me mekɔna le [Mawu ƒe] ŋku me o.”—Hiob 25:5.\nEle be míakpɔ nyuie be míagava nɔ tame bum alea o. Ana míava nɔ ebum be Mawu biana nu geɖe akpa tsoa mía si. Nukpɔsusu sia gblẽa nu le mía kple Yehowa dome ƒomedodo ŋu. Gawu la, ne míeva le tame bum alea ɖe, ke aleke míawɔ nui ne woɖo aɖaŋu na mí? Le esi teƒe be míabɔbɔ mía ɖokui axɔ aɖaŋuɖoɖoa, míaƒe dzi ate ŋu ‘anyrã ɖe Yehowa ŋutɔ ŋu,’ eye ɖewohĩ míalé dziku ɖe dɔme ɖe eŋu. (Lododowo 19:3) Bu nusi gbegbe ema agblẽ le mía ŋu le gbɔgbɔ me ŋu kpɔ!\n“Ðe Ŋutsu Enye Viɖenu na Mawua?”\nNukpɔsusu aɖe li si sɔ kple esi nye be Mawu biana nu geɖe akpa tso mía si; eyae nye be mebua amegbetɔwo ɖe naneke me o. Le Elifaz ƒe nuƒoƒo etɔ̃lia me la, ebia nya sia be: “Ðe ŋutsu enye viɖenu na Mawua? Kpao, boŋ nunyala enye viɖenu na eya ŋutɔ ɖokui ko.” (Hiob 22:2) Elifaz ƒe nyawo fia be Mawu mebua amegbetɔ ɖe naneke me o. Bildad hã gblɔ nya ma tɔgbe be: “Aleke amegbetɔ ƒe nya adzɔ le Mawu gbɔ, eye nyɔnu tɔ dzidzia adza?” (Hiob 25:4) Nya mawo fia be, aleke Hiob si nye amegbetɔ tsɛ agblɔ be yele dzɔdzɔe le Mawu ŋku me?\nNukpɔsusu gbegblẽwo le ame aɖewo si egbea le woa ŋutɔwo ɖokui ŋu. Esia ate ŋu atso ƒome si me wonyi ame le, agbemekuxiwo, alo ŋutigbalẽ kple gbegbɔgblɔ me fuléle si me ame to gbɔ. Gake Satana kple eƒe dɔlawo ya kpɔa dzidzɔ ne dzi ɖe le amewo ƒo. Ne wote ŋu na ame aɖe va le esusum be yeƒe nuwɔna aɖeke medzea Mawu Ŋusẽkatãtɔ la ŋu o ko la, ekema mɔkpɔkpɔ abu ɖee bɔbɔe. Le ɣeyiɣi aɖe megbe la, amesia ate ŋu ava nɔ megbe dem le Mawu gbagbe la ŋu vivivi, alo ate ŋu adzo le egbɔ kura gɔ̃ hã.—Hebritɔwo 2:1; 3:12.\nTsitsi kple lãmesẽkuxiwo nana míegate ŋu va wɔa nanewo o. Ðewohĩ dɔ siwo wɔm míele le Fiaɖuƒedɔa me la magaɖi naneke ne míetsɔe sɔ kple esi míete ŋu wɔna esime míenye sɔhɛ eye lãmesẽ kple ŋusẽ nɔ mía ŋu la o. Ele vevie ale gbegbe be míanyae be Satana kple eƒe gbɔgbɔ vɔ̃wo di be míabui be nusiwo wɔm míele la medzea Mawu ŋu o! Ele be míatsri tamebubu alea.\nAlesi Míawɔ Atsri Nukpɔsusu Gbegblẽwo\nTogbɔ be Satana Abosam he fukpekpe va Hiob dzi hã la, egblɔ be: “Nyemasẽ nu le nye fɔmaɖimaɖi ŋu, vaseɖe esime mamia nu o.” (Hiob 27:5) Esi Hiob lɔ̃ Mawu ta la, eɖoe kplikpaa be yealé nuteƒewɔwɔ me ɖe asi eɖanye nuka kee adzɔ o, eye be yemaɖe mɔ naneke natrɔ yeƒe susu o. Míekpɔ nu vevi aɖe le nya siawo me, si akpe ɖe mía ŋu míatsri nukpɔsusu gbegblẽwo. Ele be míase Mawu ƒe lɔlɔ̃ gɔme nyuie eye míakpɔ ŋudzedze ɖe eŋu tso dzi me. Ehiã hã be míalɔ̃e geɖe wu. Mawu ƒe Nya la sɔsrɔ̃ edziedzi kpakple gbedodoɖa kple ŋugbledede le nusiwo míesrɔ̃na ŋu akpe ɖe mía ŋu míawɔ esia.\nLe kpɔɖeŋu me, Yohanes 3:16 gblɔ be: “Ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena.” Lɔlɔ̃ gã aɖe le Yehowa si na ameƒomea, eye alesi wòwɔ nu kple amewo va yi la ɖe esia fia. Ele be ŋugbledede tso blemakpɔɖeŋuwo ŋu nana míakpɔ ŋudzedze ɖe Yehowa ŋu eye wòana míalɔ̃e geɖe wu. Esia awɔe be míatsri nukpɔsusu gbegblẽwo.\nBu alesi Yehowa wɔ nu ɖe Abraham ŋu esime wòsusɔ vie wòatsrɔ̃ Sodom kple Gomora ŋu kpɔ. Abraham bia nya Yehowa zi enyi sɔŋ le Eƒe ʋɔnudɔdrɔ̃ ŋu. Yehowa mebi dzi alo do dziku le nyabiaseawo dometɔ ɖeka pɛ teti hã ŋu o. Ðe eƒe ŋuɖoɖoawo na kakaɖedzi Abraham hefa akɔ nɛ boŋ. (Mose I, 18:22-33) Esi Mawu ɖe Lot kple eƒe ƒomea tso Sodom megbe la, Lot biae be wòana yeabe ɖe du aɖe si te ɖe afima ŋu me tsɔ wu be yeayi towo dzi. Yehowa ɖo eŋu be: “Le nya sia me hã meɖo to wò, eye nyemagblẽ du si nèwɔnɛ la o.” (Mose I, 19:18-22) Ðe nuŋlɔɖi siawo fia be Yehowa nye dziɖula malɔ̃ame, akpasesẽnuwɔla si biana nu geɖe akpa tso ame sia? Ao. Amesi koŋ wònye lae woɖe fia—be enye Dziɖulagã lɔ̃ame, si ƒe dɔme nyo, si kpɔa nublanui hesea nu gɔme na ame.\nAron, Dawid, kple Manase, siwo nɔ agbe le blema Israel, ƒe kpɔɖeŋuwo ɖee fia be mesɔ kura be míabui be Mawu dia vodada le ame ŋu eye be mekpɔa ŋudzedze ɖe ame aɖeke ŋu o. Aron wɔ nuvɔ̃ gã etɔ̃ sɔŋ. Ewɔ sikanyivi, ekpe ɖe nɔvianyɔnu Miriam ŋu woli liʋiliʋi le Mose ŋu, eye mekɔ Mawu ŋu hede bubu eŋu le Meriba o. Ke hã, Yehowa kpɔ nu nyui siwo wòwɔ la dze sii, eye eɖe mɔ nɛ wòkpɔtɔ subɔ abe nunɔlagã ene vaseɖe eƒe kugbe.—Mose II, 32:3, 4; Mose IV, 12:1, 2; 20:9-13.\nFia Dawid wɔ nuvɔ̃ gãwo le eƒe dziɖuɣi. Esiawo dometɔ aɖewo nye ahasiwɔwɔ, nugbeɖoɖo be woawu ame maɖifɔ aɖe, kple amexexlẽ si mele se nu o. Gake Yehowa kpɔ Dawid ƒe dzimetɔtrɔ eye ewɔ ɖe Fiaɖuƒe nubabla la dzi nuteƒewɔwɔtɔe to mɔ ɖeɖe nɛ be wòaɖu fia vaseɖe eƒe kugbe dzi.—Samuel II, 12:9; Kronika I, 21:1-7.\nYuda-fia Manase ɖi vɔsamlekpuiwo na Baal, etsɔ viawo sa vɔ le dzo me, edo gbɔgbɔyɔyɔ ɖe ŋgɔ, eye wòtu alakpasubɔsubɔ ƒe vɔsamlekpuiwo le gbedoxɔa ƒe xɔxɔnuwo. Gake esi wòtrɔ dzime vavã la, Yehowa tsɔe kee, ekplɔe gbɔe tso aboyo me, eye wògagbugbɔ ɖoe fiae. (Kronika II, 33:1-13) Mawu si mekpɔa ŋudzedze ɖe ame ŋu o ate ŋu awɔ nu alea? Kura o!\nAmenutsola Alakpatɔa Ŋutɔ Boŋue Ði Fɔ\nMele be wòawɔ nuku na mí o be Satana ŋutɔ boŋ sie nɔnɔme siwo wòtsɔ le Yehowa nu tsomee la le. Ŋutasẽlae Satana nye eye eya boŋue biana nu geɖe akpa tso ame si. Ðe ɖeviwo tsɔtsɔ sa vɔ ƒe nuwɔna si nɔ alakpasubɔsubɔ me le blema la meɖe esia fia kɔte oa? Israel-vi xɔsegbelawo nɔ dzo tɔm wo vi ŋutsuviwo kple nyɔnuviwo—nusi wɔwɔ meva susu me na Yehowa ya kura o.—Yeremya 7:31.\nSatana boŋue dia vodada le ame ŋu, menye Yehowa ye o. Nyaɖeɖefia 12:10 yɔ Satana be “mía nɔviwo nutsola, si nɔa wo nu tsom le Mawu ƒe ŋku me zã kple keli.” Gake hakpalaa dzi ha tso Yehowa ya ŋu be: “Yehowa, ne èbe, yealé vodadawo ɖi la, Aƒetɔ, ameka anɔ te ma? Elabena gbɔwò tsɔtsɔke le.”—Psalmo 130:3, 4.\nƔeyiɣi si me Ame Aɖeke Magabu Susu Gbegblẽ O\nWò ya bu gbɔdzɔe si gbegbe gbɔgbɔmenuwɔwɔ siwo nye mawudɔlawo anya kpɔ esime wonya Satana Abosam kple eƒe gbɔgbɔ vɔ̃wo ɖa le dziƒo ŋu kpɔ! (Nyaɖeɖefia 12:7-9) Gbɔgbɔ vɔ̃ɖi siawo magate ŋu agblẽ naneke le Yehowa ƒe mawudɔla siwo le dziƒo la ƒe ƒomea ƒe dɔwɔnawo ŋu azɔ o.—Daniel 10:13.\nEsusɔ vie ko, anyigba dzi tɔwo hã akpɔ dzidzɔ. Eteƒe madidi o, mawudɔla aɖe si le ɖiɖim tso dziƒo eye aʋli me safui kple kɔsɔkɔsɔ gã aɖe le esi la abla Satana kple eƒe gbɔgbɔ vɔ̃wo, eye wòatsɔ wo aƒu gbe ɖe dɔmawɔmawɔ ƒe aʋli me. (Nyaɖeɖefia 20:1-3) Míavo ɣemaɣi lo!\nGake hafi ɣeyiɣi ma naɖo la, ele be míakpɔ nyuie le susu gbegblẽwo bubu ŋu. Ɣesiaɣi si míakpɔe be nukpɔsusu gbegblẽ masɔmasɔwo le susu me vam na mí la, ele be míatsi tre ɖe wo ŋu to ŋugbledede le lɔlɔ̃ si Yehowa ɖe fia mí ŋu me. Ekema, ‘Mawu ƒe ŋutifafa, si ƒo susuwo katã ta la, adzɔ míaƒe dziwo kple míaƒe tamesusuwo ŋu.’—Filipitɔwo 4:6, 7.\nHiob tsi tre ɖe nukpɔsusu gbegblẽwo ŋu\nLot nyae be Yehowa nye Dziɖulagã si sea nu gɔme na ame\nƉoe Ɖe Amewo Ɖoe Ɖe Amewo Mèganɔ Susu Gbegblẽwo Bum O!\nw05 9/15 axa 26-28


‘Si Le Gbɔdɔdɔ Ƒe Agbe Gbegblẽ Nɔnɔ Nu’ (1 Korintotɔwo 6:18) | Mawu Ƒe Lɔlɔ̃\n‘Si Le Gbɔdɔdɔ Ƒe Agbe Gbegblẽ Nɔnɔ Nu’\n“Miwu miaƒe ŋutinu siwo le anyigba dzi, le gbɔdɔdɔ manɔsenu [alo gbɔdɔdɔ ƒe agbe gbegblẽ nɔnɔ], makɔmakɔnyenye, gbɔdɔdɔ ƒe dzodzro vɔ̃, nudzodzro vɔ̃, kple ŋukeklẽ, si nye trɔ̃subɔsubɔ, la gome.”—KOLOSETƆWO 3:5.\n1, 2. Mɔnu kae Bileam zã be yeatsɔ agblẽ nu le Yehowa ƒe amewo ŋu?\nTƆƑODELA aɖe yi ƒu doƒe le afi si wòkpɔa lã ɖena le zi geɖe. Enya nu si tututu wòade ƒu la nu atsɔ able tɔmelã si ƒomevi dim wòle be yeaɖe la nui. Edee ƒu la nu eye wòda ƒua ɖe tɔa me. Eteƒe medidi o, ƒukaa me he dĩŋ, eye wòvu ɖe eŋu he lã si wòɖe la va go dzi. Eko alɔgbɔnu vie, elabena nua gbe nyo. Ekpɔe be nu si yede ƒua nu la sɔ vavã.\n2 Le ƒe 1473 D.Y. me la, ŋutsu aɖe si ŋkɔe nye Bileam bu nu si tututu wòatsɔ able ame aɖewo nui ŋu. Ame siwo nu wòdi be yeablee nye Mawu ƒe ame siwo ƒu asaɖa anyi ɖe Moab Tagba, le Ŋugbedodonyigba la ƒe liƒo dzi. Bileam ŋutɔ be Yehowa ƒe nyagblɔɖilae yenye, gake le nyateƒe me la, ŋuklẽla aɖee wònye woda be wòava ƒo fi ade Israel. Ke hã, Yehowa de nu nyaa me hena Bileam yra Israel le esi wòaƒo fi adee teƒe. Esi Bileam di be yeaxɔ nunana aɖe godoo ta la, ewɔ susu be ɖewohĩ yeate ŋu ana Mawu ŋutɔ naƒo fi ade eƒe amewo nenye be yena woble wo de nu vɔ̃ gã aɖe wɔwɔ me. Ale Bileam da nu si ahe wo ade nu vɔ̃ me la ɖe wo ŋkume—si nye Moab nyɔnu dzetugbewo.—4 Mose 22:1-7; 31:15, 16; Nyaɖeɖefia 2:14.\n3. Aleke gbegbe mɔnu si Bileam zã la kpɔ dzidzedzee?\n3 Ðe mɔnu si Bileam zã la kpɔ dzidzedzea? Ɛ̃, ekpɔ dzidzedze le mɔ aɖe nu. Eƒe ameblemɔnua he Israel ŋutsu akpe geɖe de “ahasiwɔwɔ me kple Moab nyɔnuwo.” Wosubɔ Moab tɔwo ƒe mawuwo, abe vidzidzi alo gbɔdɔdɔ ƒe mawu nyɔŋu Baal-Peor ene gɔ̃ hã. Esia wɔe be Israel-vi 24,000 sɔŋ ku le Ŋugbedodonyigbaa ƒe liƒo dzi pɛɛ. Afɔku gã kae nye esi!—4 Mose 25:1-9.\n4. Nu ka gbɔe wòtso be Israel-vi akpe geɖe va ƒo wo ɖokui ɖe gbɔdɔdɔ ƒe agbe gbegblẽ nɔnɔ me?\n4 Nu ka gbɔe wòtso be afɔku sia te ŋu dzɔ ɖe wo dzi? Dzi vɔ̃ɖi va su Israel-vi geɖe si esi wote ɖa le Yehowa, Mawu si ɖe wo tso Egipte, nyi wo le gbeadzi, eye wòkplɔ wo dedie va ɖo Ŋugbedodonyigbaa ƒe agbo nu la ŋu. (Hebritɔwo 3:12) Apostolo Paulo gblɔ tso nudzɔdzɔ sia ŋu be: “Migana míaƒo mía ɖokui ɖe gbɔdɔdɔ manɔsenu me, abe ale si wo dometɔ aɖewo ƒo wo ɖokuiwo ɖe gbɔdɔdɔ manɔsenu me, ale be wodze anyi, ame akpe blaeve vɔ etɔ̃ sɔŋ le ŋkeke ɖeka dzi la ene o.” *—1 Korintotɔwo 10:8.\n5, 6. Nu ka tae nudzɔdzɔ si ku ɖe nu vɔ̃ si Israel-viwo wɔ le Moab Tagba ŋu la le vevie na mí egbea?\n5 Mí Mawu ƒe ame siwo li egbea míate ŋu asrɔ̃ nu vevi geɖe tso Mose Ƒe Agbalẽ Enelia me nudzɔdzɔ sia me, elabena míawo hã míeva ɖo ŋugbedodonyigba aɖe si nyo sãsãsã wu Israel-viwo tɔ la ƒe agbo nu. (1 Korintotɔwo 10:11) Le kpɔɖeŋu me, gbɔdɔdɔ ƒe agbe gbegblẽ nɔnɔ si xɔ aƒe ɖe blema Moabtɔwo dome la kee bɔ ɖe xexea me egbea, ɖeko egbegbe tɔa gavloe ɖe edzi wu. Tsɔ kpe ɖe eŋu la, gbɔdɔdɔ ƒe agbe gbegblẽ nɔnɔ ƒe mɔ̃ si ɖe Israel-viwo la kee ɖea Kristotɔ akpe geɖewo egbea. (2 Korintotɔwo 2:11) Eye abe Zimri si do dzi kplɔ Midian nyɔnu aɖe to Israel-viwo ŋkume kaŋkaŋkaŋ le asaɖa la me hekplɔe yi eƒe agbadɔ me ene la, ame siwo dea ha kple Mawu ƒe amewo egbea dometɔ aɖewo va zu ŋusẽkpɔɖeamedzi gbegblẽ le Kristo hamea me.—4 Mose 25:6, 14; Yuda 4.\n6 Ðe nèle ɖokuiwò kpɔm le egbegbe Moab Tagba? Ðe nènya be teƒeɖoɖo gã si nèle mɔ kpɔm na ɣeyiɣi didi aɖee nye esia, si nye xexe yeyea, tu aƒea? Ekema wɔ nu sia nu si nàte ŋui be nàyi edzi anɔ Mawu ƒe lɔlɔ̃ la me to sedede sia dzi wɔwɔ me be: “Misi le gbɔdɔdɔ manɔsenu nu!”—1 Korintotɔwo 6:18.\nNU KAE NYE GBƆDƆDƆ MANƆSENU?\n7, 8. Nu kae nye gbɔdɔdɔ ƒe agbe gbegblẽ nɔnɔ, eye aleke ame siwo ƒoa wo ɖokui ɖe eme la ŋea nu si woƒãe?\n7 Nya “gbɔdɔdɔ manɔsenu” alo gbɔdɔdɔ ƒe agbe gbegblẽ nɔnɔ si wozã le Biblia me (Helagbe, por·neiʹa) la ku ɖe ame siwo meɖe wo nɔewo le Ŋɔŋlɔawo nu o ƒe gbɔdɔnuwɔna ɖe sia ɖe ŋu. Nuwɔna siawo dometɔ aɖewoe nye ahasiwɔwɔ, gbolowɔwɔ, matrewɔwɔ, gbɔdɔdɔ to nu me alo meƒi me, alo ame siwo meɖe wo nɔewo o ƒe asilili wo nɔewo ƒe vidzinuwo ŋu atsɔ aɖi kɔ na gbɔdɔdɔ ƒe dzodzro. Nenema kee nye nuwɔna siawo siwo ayi edzi le ŋutsu kple ŋutsu alo nyɔnu kple nyɔnu alo ame kple lã dome. *\n8 Ŋɔŋlɔawo na míenya kɔtɛ be ame siwo nɔa gbɔdɔdɔ ƒe agbe gbegblẽ la medze anɔ Kristo hamea me o, eye be womakpɔ agbe mavɔ hã o. (1 Korintotɔwo 6:9; Nyaɖeɖefia 22:15) Azɔ hã, esia gblẽa nu geɖe le wo ŋu fifia, elabena ekloa bubu le wo ŋu, enana amewo megakana ɖe wo dzi o, eye wòtea ŋu hea srɔ̃ɖeɖe me kuxiwo, dzitsinya ƒe fɔbuame, gbɔmeyafufɔfɔ, dɔléle, kple ku gɔ̃ hã vɛ. (Xlẽ Galatiatɔwo 6:7, 8.) Nu ka tae nàɖo ta mɔ sia si dzi afɔku siawo gbegbe le la dzi? Nublanuitɔe la, ame geɖe mebua emetsonu siawo ŋu hafi ɖea afɔ gbegblẽ gbãtɔa o. Zi geɖe la, afɔɖeɖe gbãtɔ sia nyea amamaɖeɖenuwɔnawo kpɔkpɔ.\nAFƆÐEÐE GBÃTƆA—AMAMAÐEÐENUWƆNAWO KPƆKPƆ\n9. Ðe amamaɖeɖenuwɔnawo kpɔkpɔ nye nu si me afɔku aɖeke mele o, abe ale si ame aɖewo susunɛ enea? Ðe eme.\n9 Le dukɔ geɖe me la, amamaɖeɖenuwɔnawo dzena le nyadzɔdzɔgbalẽwo, hadzidziwo, kple television dzi wɔnawo me gaglã, eye wòxɔ aƒe ɖe Internet hã dzi. * Ðe wònye nu si me afɔku aɖeke mele o, abe ale si ame aɖewo susunɛ enea? Kura o! Amamaɖeɖenuwɔnawo kpɔkpɔ ate ŋu ana ame nava nɔ eɖokui gbɔ dɔm, eye “gbɔdɔdɔ ƒe dzodzro siwo dzi wometea ŋu ɖuna o” nava xɔ aƒe ɖe eyama me, si awɔe be gbɔdɔdɔ nava zu numame nɛ, nutovowɔwɔ ƒe dzodzro nu nasẽ ɖe eme; ate ŋu ahe srɔ̃ɖeɖe me kuxi sesẽwo kple srɔ̃gbegbe gɔ̃ hã vɛ. * (Romatɔwo 1:24-27; Efesotɔwo 4:19) Numekula aɖe tsɔ gbɔdɔdɔ ƒe numame sɔ kple kansa dɔléle. Egblɔ be: “Enu nɔa sesẽm eye wònɔa ta kekem ɖe edzi. Zi geɖe la, enu mete ŋu tsina le eɖokui si o, eye menya dana hã o.”\nNe Internet le aƒea me la, nunya anɔ eme be woana wòanɔ ŋkukpɔƒe\n10. Mɔ kawo nue míate ŋu awɔ ɖe gɔmeɖose si le Yakobo 1:14, 15 dzi le? (Kpɔ aɖaka si nye “ Nu Si Do Ŋusẽm Meva Le Agbe Dzadzɛ Nɔm,” hã.)\n10 Bu nya siwo le Yakobo 1:14, 15 ŋu kpɔ, afi si xlẽ be: “Nu si tea ame sia ame kpɔnae nye eya ŋutɔ ƒe nudzodzro si henɛ eye wòblenɛ. Azɔ ne nudzodzro la fɔ fu la, edzia nu vɔ̃; eye ne wowɔ nu vɔ̃ la, ehea ku vanɛ.” Eya ta ne dzodzro vɔ̃ aɖe ge ɖe mewò la, dze agbagba nàɖee ɖa enumake! Le kpɔɖeŋu me, ne wò ŋku kli nane si anyɔ gbɔdɔdɔ ƒe dzodzro ɖe mewò la, ɖe ŋku ɖa enumake, alo tsi kɔmpiuta alo television la, alo nàʋu eƒe teƒe bubu. Wɔ nu sia nu si nàte ŋui be nàgana gbɔdɔdɔ ƒe dzodzrowo nakpɔ ŋusẽ ɖe dziwò ahakplɔ wò ade nu gbegblẽ wɔwɔ me o.—Xlẽ Mateo 5:29, 30.\n11. Ne èle agbagba dzem be yeaɖu dzodzro vɔ̃wo dzi la, aleke nàɖee afia be yeɖoa ŋu ɖe Yehowa ŋu?\n11 Eya ta esɔ ŋutɔ be Mawu, ame si nya mí nyuie wu mía ŋutɔ gɔ̃ hã la ɖo aɖaŋu na mí be: “Miwu miaƒe ŋutinu siwo le anyigba dzi, le gbɔdɔdɔ manɔsenu, makɔmakɔnyenye, gbɔdɔdɔ ƒe dzodzro vɔ̃, nudzodzro vɔ̃, kple ŋukeklẽ, si nye trɔ̃subɔsubɔ la gome.” (Kolosetɔwo 3:5) Ele eme baa be esia wɔwɔ menɔa bɔbɔe ya o. Gake ɖo ŋkui be míate ŋu abia kpekpeɖeŋu tso mía Fofo si le dziƒo, si lɔ̃ mí eye wògbɔa dzi ɖi na mí la gbɔ. (Psalmo 68:19) Eya ta ne dzodzro vɔ̃wo ge ɖe wò susu me la, trɔ ɖe eyama ŋu enumake. Do gbe ɖa nàbia “ŋusẽ si gbɔ dzɔdzɔmetɔ ŋu” lae, eye dze agbagba ɖe sia ɖe nàɖe susu ɖa le dzodzro vɔ̃ mawo ŋu ahatrɔe ɖe nu bubuwo ŋu.—2 Korintotɔwo 4:7; 1 Korintotɔwo 9:27; kpɔ aɖaka si nye “ Aleke Mawɔ Aɖe Asi Le Numame Gbegblẽ Aɖe Ŋu?”\n12. Nu kae míaƒe “dzi” la le tsitre ɖi na, eye nu ka tae wòle be míadzɔ eŋu?\n12 Nunyala Salomo gblɔ be: “Dzɔ wò dzi ŋu wu nu bubu ɖe sia ɖe, elabena eya mee agbe tsona.” (Lododowo 4:23) Míaƒe “dzi” la le tsitre ɖi na ame si míenye le ememe, ame si míenye ŋutɔŋutɔ le Mawu ŋkume. Gawu la, nu si Mawu kpɔna le míaƒe “dzi” mee aɖee afia ne míadze na agbe mavɔ kpɔkpɔ, ke menye ale si amegbetɔwo kpɔa mí ye o. Nyaa katã koe nye ema, gake ŋkubiãnyae wònye. Esi nuteƒewɔla Hiob medi be dzodzro vɔ̃ nanyɔ ɖe ye me ɖe nyɔnu ŋu o ta la, ebla nu kple eƒe ŋku, si fia be eɖoe kplikpaa be yemanɔ ŋku lém ɖe nyɔnu ŋu madzemadzee o. (Hiob 31:1) Kpɔɖeŋu nyui kae nye esi! Susu sia tɔgbi kee nɔ hakpala la si esi wòdo gbe ɖa be: “Ðe nye ŋku ɖa le nu dzodzrowo kpɔkpɔ ŋu.”—Psalmo 119:37.\nNu Si Do Ŋusẽm Meva Le Agbe Dzadzɛ Nɔm\nÐekakpui aɖe gblɔ be: “Esi menɔ nye ƒewuiwo me la, amamaɖeɖenuwɔnawo kpɔkpɔ va zu numame nam, eye medɔa ɖokuinye gbɔ hã. Nye sukuhatiwo bua nu siawo be wonye sɔhɛmenuwɔna siwo ŋu naneke megblẽ le o. Gake nu siawo va wɔe be nye dzitsinya megagbea nya nam o, eye meva ƒo ɖokuinye ɖe agbe gbegblẽ nɔnɔ me. Emegbe meva kpɔe dze sii be mezu kluvi na nye ŋutɔ nye dzodzrowo. Gake to Yehowa kple hamea ƒe kpekpeɖeŋu me la, mete ŋu ɖe asi le numame gbegblẽawo ŋu. Fifia, mekpɔa ɖokuinye dzi nyuie le ame siwo made ha kplii ŋu, elabena menyae be nye zɔhɛwo ate ŋu akpɔ ŋusẽ gã aɖe ɖe dzinye. Gbedodoɖa kple Biblia sɔsrɔ̃ edziedzi doa ŋusẽm ŋutɔ bene magatrɔ ɖe nuwɔna gbegblẽawo ŋu ake o. Nyemeganye kluvi na nye dzodzrowo azɔ o, ke boŋ mɔnukpɔkpɔ va su asinye mezu gbesiagbe mɔɖela.”\nDINA MEWƆ TIATIA NYUI O\n13. Ame kae nye Dina, eye nu ka tae míagblɔ be mewɔ tiatia nyui le xɔlɔ̃dzedze me o?\n13 Abe ale si míekpɔe le Ta 3 lia me ene la, mía xɔlɔ̃wo ate ŋu akpɔ ŋusẽ gã aɖe ɖe mía dzi, ate ŋu anye ŋusẽkpɔɖeamedzi nyui alo gbegblẽa. (Lododowo 13:20; xlẽ 1 Korintotɔwo 15:33.) Bu blemafofo Yakob vinyɔnu Dina ŋu kpɔ. Togbɔ be wona hehe Dina nyuie hã la, eva wɔ tiatia gbegblẽ esi wòdze xɔlɔ̃ Kanaan nyɔnuviwo. Kanaantɔwo xɔ ŋkɔ le agbe gbegblẽ nɔnɔ me abe Moabitɔwo ke ene. (3 Mose 18:6-25) Kanaan ŋutsuwo kpɔe be yewoate ŋu anɔ agbe gbegblẽ kple Dina bɔbɔe. Wo dometɔ ɖekae nye Sikem, “si ŋu bubu le wu le fofoa ƒe aƒe blibo la katã me.”—1 Mose 34:18, 19.\n14. Afɔku kawoe do tso tiatia gbegblẽ si Dina wɔ le hadede me la me?\n14 Anɔ eme be gbɔdɔdɔ ƒe nya aɖeke meva susu me na Dina esi wòkpɔ Sikem o. Gake nu si Kanaan ŋutsu geɖe awɔ ne gbɔdɔdɔ ƒe dzodzro nyɔ ɖe wo me lae Sikem ya wɔ. Avu ɖe sia ɖe si Dina anya wɔ mlɔeba la tsi megbe akpa, elabena “elée” sesẽe ‘hedɔ egbɔ.’ Edze ƒãa be Dina ƒe nu va lé dzi na Sikem emegbe wòdi be yeaɖee ya, gake egblẽ nu le eŋu xoxo. (Xlẽ 1 Mose 34:1-4.) Menye Dina ɖeka ŋu koe eƒe hadede gbegblẽa gblẽ nu le o. Ena nu bubuwo hã dzɔ, si he ŋukpe kple vlodoame va ƒome bliboa dzi.—1 Mose 34:7, 25-31; Galatiatɔwo 6:7, 8.\n15, 16. Aleke míawɔ nunya vavãtɔ nasu mía si? (Kpɔ aɖaka si nye “ Ŋɔŋlɔ Siwo Ŋu Nàde Ŋugble Le,” hã.)\n15 Ne Dina srɔ̃ nu vevi aɖe tso nudzɔdzɔ sia me hã la, edze afɔku hafi nyɔ le eɖokui me. Gake mele be ame siwo lɔ̃ Yehowa heɖoa toe la nadze afɔku hafi asrɔ̃ nu tso eme o. Esi woɖoa to Mawu ta la, wotianɛ be ‘yewoazɔ kple nunyalawo.’ (Lododowo 13:20a) Esia kpena ɖe wo ŋu wosea “mɔ nyuiwo katã gɔme,” eye womehea kuxi kple vevesese vaa wo ɖokuiwo dzi madzemadzee o.—Lododowo 2:6-9; Psalmo 1:1-3.\n16 Ame siwo katã dina be nunya vavãtɔ nasu yewo si, eye wodoa gbe ɖa vevie bianɛ hesrɔ̃a Mawu ƒe Nya kple kluvi nuteƒewɔla kple aɖaŋudzelaa ƒe agbalẽwo edziedzi la ƒe asi sua edzi. (Mateo 24:45; Yakobo 1:5) Ðokuibɔbɔ hã le vevie ŋutɔ, elabena enana míelɔ̃na faa xɔa Ŋɔŋlɔawo me aɖaŋuɖoɖowo. (2 Fiawo 22:18, 19) Le kpɔɖeŋu me, Kristotɔ aɖe ate ŋu alɔ̃ ɖe edzi be yeƒe dzi la alakpatɔ wònye, eye be ate ŋu able ye abe ale si Biblia gblɔe ene. (Yeremiya 17:9) Gake ne eva dzɔ be eƒe dzi blee wòwɔ nane si mesɔ o la, ɖe wòabɔbɔ eɖokui axɔ aɖaŋuɖoɖo kple kpekpeɖeŋu si woanae lɔlɔ̃tɔea?\n17. Ƒo nu tso nɔnɔme aɖe si ate ŋu ado mo ɖa le ƒome aɖe me ŋu, eye gblɔ ale si vifofoa ate ŋu aɖɔ via ƒe nuŋububu ɖoe.\n17 Bu kpɔɖeŋu sia ŋu kpɔ. Tsɔe be vifofo aɖe meɖe mɔ na vianyɔnu be woa kple Kristotɔ ɖekakpui aɖe nado go ne ame bubu aɖeke mekpe ɖe wo ŋu o. Nyɔnuvia gblɔ na fofoa be: “Oo, Papa, mèka ɖe dzinye oa? Míawɔ nu gbegblẽ aɖeke o ɖe!” Ðewohĩ nyɔnuvi sia lɔ̃ Yehowa eye susu gbegblẽ aɖeke mele esi hã o vavã, gake ɖe ‘wòle zɔzɔm le nunya vavãtɔ mea’? Ðe wòle ‘sisim le gbɔdɔdɔ ƒe agbe gbegblẽ nɔnɔ nua’? Alo ɖe wòle ŋu ɖom “ɖe eya ŋutɔ ƒe dzi ŋu” bometsitsitɔea? (Lododowo 28:26) Ðewohĩ àte ŋu abu gɔmeɖose bubu siwo vifofo sia ate ŋu azã atsɔ akpe ɖe via ŋui la ŋu.—Kpɔ Lododowo 22:3; Mateo 6:13; 26:41.\nAleke Mawɔ Aɖe Asi Le Numame Gbegblẽ Aɖe Ŋu?\nGɔmeɖose: “Oo, mi ame siwo lɔ̃a Yehowa la, mitsri vɔ̃.”—Psalmo 97:10.\nÐe meƒoa asa na wɔna siwo ate ŋu anyɔ dzodzro vɔ̃ ɖe menyea?—Mateo 5:27, 28.\nÐe medea ŋugble tso nu siwo ado tso eme ne meɖe mɔ dzodzro vɔ̃wo kpɔ ŋusẽ ɖe dzinye la ŋua?—Lododowo 22:3.\nAfɔ kawo koŋ madi be maɖe bene mate ŋu aɖe asi le numame gbegblẽ aɖe ŋu?—Mateo 5:29, 30.\nÐe malɔ̃ faa be maɖo dze tso nye kuxia ŋu na dzinyela alo nɔvi aɖe si tsi le gbɔgbɔ mea?—Lododowo 1:8, 9; Galatiatɔwo 6:1, 2.\nNu kawoe mate ŋu awɔ atsɔ aɖee afia be meka ɖe Yehowa dzi be ana ŋusẽ kple nunya si hiã lam be maɖu nye kuxia dzi?—Lododowo 3:5, 6; Yakobo 1:5.\nYOSEF SI LE GBƆDƆDƆ ƑE AGBE GBEGBLẼ NƆNƆ NU\n18, 19. Tetekpɔ kae va Yosef dzi, eye aleke wònɔ te ɖe enui?\n18 Ðekakpui nyui aɖe si lɔ̃ Mawu eye wòsi le gbɔdɔdɔ ƒe agbe gbegblẽ nɔnɔ nu ye nye Yosef, si woa kple Dina wonye tɔɖekaviwo. (1 Mose 30:20-24) Yosef ŋutɔ kpɔ afɔku siwo do tso afɔ gbegblẽ si nɔvianyɔnu Dina ɖe me la teƒe le eƒe ɖevime. Ðikeke mele eme o be nudzɔdzɔ siawo siwo nɔ susu me na Yosef, kple eya ŋutɔ ƒe didi vevie be yeayi edzi anɔ Mawu ƒe lɔlɔ̃ la me kpɔ eta ƒe aɖewo megbe le Egipte esi eƒe aƒetɔ srɔ̃ va nɔ enu blem “ŋkeke sia ŋkeke.” Esi wònye kluvie Yosef nye ta la, mate ŋu agblɔ ko be yeaɖe asi le dɔ ŋu adzo o. Ele be wòatsɔ nunya kple dzinɔameƒo anɔ te ɖe nɔnɔmea nu. Nu sia tututue wòwɔ, elabena eyi edzi gbe lɔlɔ̃ ɖe Potifar srɔ̃ ƒe amenublenyawo dzi, eye mlɔeba la, eva hiã be wòasi le egbɔ.—Xlẽ 1 Mose 39:7-12.\n19 Bu eŋu kpɔ, ne ɖe fiẽŋufiẽŋu nɔa Yosef me ɖe nyɔnua ŋu, alo wònɔa gbɔdɔdɔ ŋu bum edziedzi ɖe, ɖe wòate ŋu anɔ bɔbɔe nɛ be wòawɔ nuteƒea? Ðewohĩ mate ŋui o. Yosef mena eƒe susu nɔa nu gbegblẽ wɔwɔ ŋu o, ke boŋ ede asixɔxɔ gã aɖe woa kple Yehowa dome ƒomedodoa ŋu, eye esia dze le nya si wògblɔna na Potifar srɔ̃ me. Egblɔna nɛ be: “Nye aƒetɔ . . . mete nanekem o, negbe wò ko, elabena srɔ̃ae nènye. Aleke gɔ̃ mawɔ vɔ̃ gã sia gbegbe ahawɔ nu vɔ̃ ɖe Mawu ŋu?”—1 Mose 39:8, 9.\n20. Aleke Yehowa va kpɔ nyawo gbɔe na Yosef?\n20 Bu ale si Yehowa ase le eɖokui me esi wòkpɔe be Yosef lé nuteƒewɔwɔ me ɖe asi, togbɔ be eva tsi du aɖe si didi tso eƒe ƒometɔwo gbɔ me hã la ŋu kpɔ. (Lododowo 27:11) Togbɔ be wolé Yosef de gaxɔ me le esia ta hã la, Yehowa de nu nyaa me hena woɖee le gaxɔa me, eye wòva zu dudɔnunɔla kple nuɖuɖudzikpɔla le Egipte. (1 Mose 41:39-49) Psalmo 97:10 gblɔ be: “Oo, mi ame siwo lɔ̃a Yehowa, mitsri vɔ̃. Ekpɔa ame siwo wɔa nuteƒe nɛ la ƒe agbe ta; eɖea wo tso ame vɔ̃ɖiwo si me.” Aleke gbegbe nya siawo nye nyateƒee nye esi!\n21. Aleke nɔviŋutsu ɖekakpui aɖe ɖu agbe gbegblẽ nɔnɔ ƒe tetekpɔ dzii?\n21 Egbea hã la, Mawu subɔla geɖewo ɖenɛ fiana be ‘yewolé fu vɔ̃ helɔ̃ nyui.’ (Amos 5:15) Nɔviŋutsu ɖekakpui aɖe si le Afrika dukɔ aɖe me gblɔ be gbe ɖeka la, yeƒe sukuxɔmehati nyɔnuvi aɖe gblɔ na ye kã be yealɔ̃ wòadɔ ye gbɔ nenye be ekpe ɖe ye ŋu le akɔntabubu dodokpɔ me. Nɔviŋutsua gblɔ be: “Megblɔ nɛ enumake be nyemawɔ nu ma gbeɖe o. Nye nuteƒewɔwɔ na be bubu kpɔtɔ le ŋunye, eye esia xɔ asi nam sãsãsã wu sika kple klosalo.” Nu vɔ̃ wɔwɔ ate ŋu ana ame ‘nase vivi hena ɣeyiɣi vi aɖe’ ya, gake vevesese sɔŋ koe kplɔa ɣeyiɣi vi aɖe ƒe vivisese ma ɖo zi geɖe. (Hebritɔwo 11:25) Tsɔ kpe ɖe eŋu la, vivisese ma mede naneke kura o, ne míetsɔe sɔ kple dzidzɔ si gbegbe dona tso toɖoɖo Yehowa me.—Lododowo 10:22.\nXƆ KPEKPEÐEŊU TSO MAWU NUBLANUIKPƆLA LA GBƆ\n22, 23. (a) Ne Kristotɔ wɔ nu vɔ̃ gã aɖe la, nu ka tae ema mefia be wɔna vɔ nɛ o? (b) Kpekpeɖeŋu kae li na ame siwo wɔ nu vɔ̃?\n22 Esi míenye ame madeblibowo ta la, ŋutilã ƒe nudzodzrowo nu tsitsi kple nu si dzea Mawu ŋu wɔwɔ menɔa bɔbɔe na mía dometɔ aɖeke o. (Romatɔwo 7:21-25) Yehowa nya esia nyuie, “eɖoa ŋui be, kewɔ míenye.” (Psalmo 103:14) Ete ŋu dzɔna be Kristotɔ nadze nu vɔ̃ gã aɖe me. Ðe ema fia be wɔna vɔ nɛa? Kura o! Enye nyateƒe be eƒe nu vɔ̃a me tsonu gbegblẽwo ava edzi abe ale si wònɔ le Fia David gome ene ya. Gake Mawu ‘le klalo be yeatsɔ ake’ ame siwo trɔ dzi me ‘heʋu woƒe nu vɔ̃wo me.’—Psalmo 86:5; Yakobo 5:16; xlẽ Lododowo 28:13.\n23 Tsɔ kpe ɖe eŋu la, Mawu wɔ ɖoɖo dɔmenyotɔe be “nunana siwo nye amewo” la le Kristo hamea me, siwo nye gbɔgbɔme alẽkplɔla bibi siwo dze hele klalo be yewoana kpekpeɖeŋu. (Efesotɔwo 4:8, 12; Yakobo 5:14, 15) Woƒe didie nye be yewoakpe ɖe ame si ɖe afɔ gbegblẽ aɖe la ŋu wòadzra woa kple Mawu dome ɖo, eye abe ale si nunyala la gblɔe ene la, be ‘gɔmesese nasu esi’ ale be wòagawɔ nu vɔ̃ ma ake o.—Lododowo 15:32.\n‘NA NUNYA NASU ASIWÒ’\n24, 25. (a) Aleke ɖekakpui si ŋu woƒo nu tsoe le Lododowo 7:6-23 la ɖee fia be yenye ‘bometsila’? (b) Aleke míawɔ ‘adze nunya’?\n24 Biblia ƒo nu tso ‘ɖekemanyala’ kple ‘nunyala’ siaa ŋu. (Lododowo 7:7) Esi ‘ɖekemanyala’ alo ‘bometsila’ metsi le gbɔgbɔ me o, eye nuteƒekpɔkpɔ mesu esi le Mawu subɔsubɔ me o ta la, mete ŋu wɔa nugɔmesese kple nuŋububu nyui ŋu dɔ o. Ate ŋu adze nu vɔ̃ gã me bɔbɔe abe ɖekakpui si ŋu woƒo nu tsoe le Lododowo 7:6-23 ene. Gake “ame si si nunya su” ya toa gbedodoɖa kple Mawu ƒe Nya la sɔsrɔ̃ edziedzi dzi léa ŋku ɖe eƒe amenyenye ememetɔa ŋu nyuie. Eye togbɔ be mede blibo o hã la, edzea agbagba ɖe sia ɖe be yeana yeƒe nuŋububu, didiwo, seselelãmewo, kple taɖodzinuwo nadze Mawu ŋu. Esia fia be ‘elɔ̃ eɖokui,’ alo edi be agbe nadze edzi na ye, eye ‘akpɔ dzidzedze.’—Lododowo 19:8.\n25 Bia ɖokuiwò be: ‘Ðe meka ɖe edzi bliboe be Mawu ƒe dzidzenuwoe nye nyuitɔa? Ðe mexɔe se ŋutɔŋutɔ be agbenɔnɔ ɖe dzidzenu mawo nue nana wokpɔa dzidzɔ vavãtɔa?’ (Psalmo 19:7-10; Yesaya 48:17, 18) Ne mèka ɖe nya siawo dzi tututu o la, ke ele be nàwɔ nane tso eŋu. De ŋugble tso aɖabaŋeŋe ƒu Mawu ƒe sewo dzi me tsonu gbegblẽwo ŋu nyuie. Azɔ hã, ne ènɔ agbe ɖe nyateƒea nu, eye nèna nu nyuiwo—nu siwo nye nyateƒe, nu siwo le dzɔdzɔe, nu siwo le dzadzɛ, nu siwo dze na lɔlɔ̃, kple nu dzeamewo—xɔ susu me na wò la, ana ‘nàkpɔe be Yehowa ƒe dɔme nyo’ vavã. (Psalmo 34:8; Filipitɔwo 4:8, 9) Kakaɖedzi nenɔ asiwò be zi ale si nèyi edzi wɔ esia la, zi nenemae wò lɔlɔ̃ na Mawu me agasẽ ɖe edzii, eye àva lɔ̃ nu siwo wòlɔ̃ ahalé fu nu siwo wòlé fui. Amegbetɔ koe Yosef hã nye abe míawo ke ene. Gake ete ŋu ‘si le gbɔdɔdɔ ƒe agbe gbegblẽ nɔnɔ nu’ le esi wòɖe mɔ Yehowa na hehee ƒe geɖe wòdze nunya ta. Na wòava eme na wò hã nenema.—Yesaya 64:8.\n26. Nya vevi ka mee míadzro le ta eve siwo kplɔe ɖo me?\n26 Ðe mía Wɔla la wɔ míaƒe vidzinuwo be wòana srɔ̃tɔwo nadzi vi eye ɖekawɔwɔ kplikplikpli nanɔ wo dome, ke menye be woanye fefenu dzro ko o. (Lododowo 5:18) Míadzro ale si Mawu bua srɔ̃ɖeɖee me le ta eve siwo kplɔe ɖo me.\n^ mm. 4 Edze ƒãa be ame 23,000 siwo Yehowa ŋutɔ tsrɔ̃ tẽe kple ‘dukɔ la ƒe amegã’ 1,000 siwo ʋɔnudrɔ̃lawo wu la siaa le xexlẽme si woyɔ le Mose Ƒe Agbalẽ Enelia me la me.—4 Mose 25:4, 5.\n^ mm. 7 Àte ŋu akpɔ nu si makɔmakɔnyenye kple ŋukpenanuwɔwɔ dzimesesẽtɔe fia la ŋuti numeɖeɖe le “Nyabiabia Siwo Tso Exlẽlawo Gbɔ,” si dze le July 15, 2006, ƒe Gbetakpɔxɔ si Yehowa Ðasefowo ta la me.\n^ mm. 9 Le afi sia la, “amamaɖeɖenuwɔna” fia foto, agbalẽ, kpakple nyagbɔgblɔ kple hadzidzi siwo ŋu wotrɔ asi le koŋ be wòanyɔ gbɔdɔdɔ ƒe dzodzro ɖe ame me. Ate ŋu anye ame si le nɔnɔme aɖe si anyɔ gbɔdɔdɔ ɖe ame me ƒe foto ko loo, alo gbɔdɔdɔ ƒe nuwɔna nyɔŋu si me ame eve alo esiwo wu nenema le gome kpɔm le la ɖeɖe fia gaglã.\n^ mm. 9 Wodzro ale si ame awɔ aɖu ameɖokuigbɔdɔdɔ ƒe numamea dzi me le Megbenya si nye “Ale Si Nàwɔ Aɖu Ameɖokuigbɔdɔdɔ Ƒe Numame Dzi,” la me.\n“Oo, mi ame siwo lɔ̃a Yehowa la, mitsri vɔ̃.”—Psalmo 97:10.\n“Ame sia ame si le ŋku lém ɖe nyɔnu aɖe ŋu, eye wòdzroe la, ewɔ ahasi kplii xoxo le eƒe dzi me.”—Mateo 5:28.\n“Ame si ƒoa eɖokui ɖe gbɔdɔdɔ manɔsenu me la le nu vɔ̃ wɔm ɖe eya ŋutɔ ƒe ŋutilã ŋu.”—1 Korintotɔwo 6:18.\n“Meƒoa nye ŋutilã vevie hewɔnɛ kluvii, ale be esi meɖe gbeƒã na ame bubuwo vɔ la, nye ŋutɔ nyemagazu ame madzemadze le mɔ aɖeke nu o.”—1 Korintotɔwo 9:27.\n“Nu si ame ƒãna la, esia kee wòaŋe; elabena ame si le nu ƒãm na eƒe ŋutilã la, aŋe gbegblẽ tso eƒe ŋutilã me, ke ame si le nu ƒãm na gbɔgbɔ la, aŋe agbe mavɔ tso gbɔgbɔ la me.”—Galatiatɔwo 6:7, 8.\n‘Miwu miaƒe ŋutinu siwo le anyigba dzi, le gbɔdɔdɔ manɔsenu, makɔmakɔnyenye, kple gbɔdɔdɔ ƒe dzodzro vɔ̃ gome.’—Kolosetɔwo 3:5.\n“Mia dometɔ ɖe sia ɖe nanya ale si wòaɖu eya ŋutɔ ƒe ŋutilã dzi le kɔkɔenyenye kple bubu me, menye le gbɔdɔdɔ ƒe dzodzro ƒe fieŋufieŋu me [o].”—1 Tesalonikatɔwo 4:4, 5.


Amesiame, si aɖe asi le srɔ̃a ŋu, eye wòaɖe bubu la, ewo ahasi; eye amesi aɖe esi ŋu ŋutsua ɖe ɖe asi le la, ewo ahasi.\n1 Korintotɔwo 7:10-11\n Ke mede se na srɔ̃tɔwo — hafi menye nyee o, ke Aƒetɔ lae boŋ — be, nyɔnu nagagbe srɔ̃a o. Ke ne egbee la, nenɔ anyi srɔ̃maɖemaɖee, alo negawo ɖeka kpakple srɔ̃ŋutsu la; eye ŋutsu hã nagagbe srɔ̃a o.\n Wogblɔ hã bena: Amesi aɖe asi le srɔ̃a ŋu la, nena kaklãgbalẽe; ke nye la mele egblɔm na mi bena: Amesiame, si ke aɖe asi le srɔ̃a ŋu, eva menye le ahasiwɔwɔ ŋuti o la, eyae na wòwɔ ahasi; eye amesi ke aɖe nyɔnu, si ŋu wòɖe asi le la, ewɔ ahasi.\n Eye farisitɔwo va egbɔ, eye wotee kpɔ gblɔ bena: Alo woɖe mɔ na ame bena, wòaɖe asi le srɔ̃a ŋu le nya sia nya ŋuti mahã? Ke eɖo ŋu gblɔ bena: Alo miexlẽe kpɔ bena, amesi wɔ ame le gɔmedzedzea me ke la, atsu kple asi wòwɔ wòe o mahã? Eye wòbe. Le esia ta ame agblẽ fofoa kple dadaa ɖi, eye wòalé ɖe srɔ̃a ŋuti, eye wo kpakple eve la woanye ŋutilã ɖeka, nenem bena tso esia dzi yina la womeganye ame eve o, negbe ŋutilã ɖeka ko. Azɔ nusi ke Mawu bla la, ame nagamã eme o. Wogblɔ ne bena: Azɔ nukaŋuti Mose de se bena, woana gbegbegbalẽe, eye woaɖe asi le eŋuti mahã? Egblɔ na wo bena: Le miaƒe dzimesesẽ ŋutie Mose na mɔ mi bena, miaɖe asi le mia srɔ̃wo ŋuti ɖo; gake tso gɔmedzedzea me ke la mele nenema o. Ke mele egblɔm na mi bena: Amesi ke laɖe asi le srɔ̃a ŋuti, ne menye le ahasiwɔwɔ ŋuti o, eye wòaɖe bubua ɖe la, eyae wɔ ahasi.\n Eye farisitɔwo va egbɔ, eye wobiae hele etem kpɔ bena: Alo woɖe ma na ŋutsu bena, wòaɖe asi le srɔ̃a ŋu mahã? Eye wòɖo ŋu na wo bena: Aleke Mose de see na mi mahã? Ke wogblɔ bena: Mose ɖe mɔ bena, woaŋlɔ srɔ̃gbegbalẽ, eye woaɖe asi le eŋu. Eye Yesu gblɔ na wo bena: Le miaƒe dzimesesẽ ŋuti woŋlɔ se sia ɖi na mi ɖo. Tso nuwɔwɔ ƒe gɔmedzedzea me ke la atsu kple asi wòwɔ wòe. Le esia ta ame agblẽ fofoa kple dadaa ɖi, eye wòalé ɖe srɔ̃nyɔnua ŋuti, eye wo kpakple eve woanye ŋutilã ɖeka, ale bena tso esia dzi yina la womeganye ame eve o, negbe ŋutilã ɖeka ko. Azɔ nusi ke Mawu bla ɖekae la, ame nagamã me o. Eye le aƒea me la nusrɔ̃lawo gabia le nya sia ŋuti. Eye wògblɔ na wo bena: Amesi ke aɖe asi le srɔ̃a ŋuti, eye wòaɖe bubu la, ewo ahasi ɖe eyama ŋuti; eye ne nyanu agbe srɔ̃a, eye wòaɖe bubu la, ewo ahasi.\n1 Korintotɔwo 7:10-16\n Ke mede se na srɔ̃tɔwo — hafi menye nyee o, ke Aƒetɔ lae boŋ — be, nyɔnu nagagbe srɔ̃a o. Ke ne egbee la, nenɔ anyi srɔ̃maɖemaɖee, alo negawo ɖeka kpakple srɔ̃ŋutsu la; eye ŋutsu hã nagagbe srɔ̃a o. Ke ame mamlewo la, nyee le egblɔm na wo — menye Aƒetɔ lae o — bena, ne nyɔnu, si mexɔ se o la, le nɔvia ɖe si, eye wòdze nyɔnua ŋu bena, yeana egbɔ la, negagbee o. Eye ne ŋutsu, si mexɔ se o la, le nyɔnua ɖe si, eye wòdze ŋutsua ŋu be, yeanɔ egbɔ la, negagbe ŋutsu la o. Elabena ŋutsu, si mexɔ se o la, ŋuti kɔ le srɔ̃a me, eye nyɔnu, si mexɔ se o la, hã ŋuti kɔ le ŋutsua me; ɖe menye nenem o la, ne mia viwo anye ame makɔmakɔwo, ke azɔ la wole kɔkɔe. Ke ne amesi mexɔ se o la, gbe srɔ̃a la, negbee faa! Nɔviŋutsu alo nɔvi nyɔnu la menye kluvi le nya siawo ƒomevi me o. Ke Mawu yɔ mí le ŋutifafa me. Elabena wò nyɔnu, aleke nènyae bena, ale ŋu axɔ srɔ̃wò ɖe agbe mahã? Alo wò ŋutsu, aleke nènyae bena, ate ŋu axɔ srɔ̃wo ɖe agbe mahã?\n Eye farisitɔwo va egbɔ, eye wotee kpɔ gblɔ bena: Alo woɖe mɔ na ame bena, wòaɖe asi le srɔ̃a ŋu le nya sia nya ŋuti mahã? Ke eɖo ŋu gblɔ bena: Alo miexlẽe kpɔ bena, amesi wɔ ame le gɔmedzedzea me ke la, atsu kple asi wòwɔ wòe o mahã? Eye wòbe. Le esia ta ame agblẽ fofoa kple dadaa ɖi, eye wòalé ɖe srɔ̃a ŋuti, eye wo kpakple eve la woanye ŋutilã ɖeka, nenem bena tso esia dzi yina la womeganye ame eve o, negbe ŋutilã ɖeka ko. Azɔ nusi ke Mawu bla la, ame nagamã eme o. Wogblɔ ne bena: Azɔ nukaŋuti Mose de se bena, woana gbegbegbalẽe, eye woaɖe asi le eŋuti mahã? Egblɔ na wo bena: Le miaƒe dzimesesẽ ŋutie Mose na mɔ mi bena, miaɖe asi le mia srɔ̃wo ŋuti ɖo; gake tso gɔmedzedzea me ke la mele nenema o. Ke mele egblɔm na mi bena: Amesi ke laɖe asi le srɔ̃a ŋuti, ne menye le ahasiwɔwɔ ŋuti o, eye wòaɖe bubua ɖe la, eyae wɔ ahasi. Eye nusrɔ̃lawo gblɔ nɛ bena: Ne ŋutsu kple srɔ̃a dome nya le ale la, ekema menyo bena, woaɖe srɔ̃ o. Eye wògblɔ na wo bena: Menye amewo katãe ase nya sia me o, negbe amesiwo wona la ko. Elabena ame tataa ɖewo li, siwo wodzi wo nenema tso keke wo dada ƒe dɔ me ke; eye ame tataa ɖewo li, siwo amewo la wo; eye ame tataa ɖewo li, siwo ta wo ɖokui le dziƒofiaɖuƒe la ŋuti. Amesi ke ate ŋu ase eme la, nesee.\neye ne nyanu agbe srɔ̃a, eye wòaɖe bubu la, ewo ahasi.\n5 Mose 24:1-4\n Ne amea ɖe ɖe nyɔnu wòzu srɔ̃, emegbe eƒe nu meganyo eŋu o, le esi wòwɔ ŋukpenanu ta, eye woŋlɔ kaklãgbalẽ de esi henyãe tso eƒe me; eye wòʋu le eƒe me ɖade ŋutsu bubu, eye ŋutsu sia hã lé fui, eye woŋlɔ kaklãgbalẽ de esi henyãe tso eƒe me, alo ŋutsu sia, amesi xɔe ɖe, ku la, ekema ŋutsu gbãtɔ, si nyae la, mekpɔ mɔ agaɖee woazu srɔ̃ o, elabena wodo ŋunyɔe. Ŋunyɔnu wònye le Yehowa ŋku me, eyata megahe vɔ̃ va anyigba, si Yehowa, wò Mawu, le na wò ge wòanye wò domenyinu la dzi o.\nElabena mele fu srɔ̃gbegbe, Yehowa, Israel ƒe Mawu la gblɔe, kple amesi tsɔ nuvɔ̃ɖi wɔwɔ tsyɔ eƒe avɔ dzi la, Yehowa Zebaot ye gblɔe; eyata mikpɔ miaƒe gbɔgbɔ dzi, eye migawɔ nu tovo o!\n1 Korintotɔwo 7:39\nSe la bla nyɔnu, ŋkeke alesi srɔ̃a le agbe la, gake nenye be, ŋutsua ku la, ekema evo bena, wòaɖe amesi ke wòlɔ; negbe ɖeko woawɔe le Aƒetɔ la me.\n Elabena nyɔnu srɔ̃tɔ la, ŋkeke alesi srɔ̃ŋutsua le agbe la, se blae ɖe eŋuti; ke ne srɔ̃ŋutsua ku la, wotui tso se, si biae ɖe srɔ̃ŋutsua ŋuti la me. Eyata azɔ, ne ezu ame bubu srɔ̃, esime srɔ̃ŋutsua gale agbe la, woayɔe be ahasiwɔla; gake ne srɔ̃ŋutsua ku la, evo tso se la me, eye ne ezu ame bubu srɔ̃ la, meganye ahasiwɔla o. Nɔvinyewo, nenema ke miawo hã mieku na se la to Kristo ƒe ŋutilã me, bene míazu ame bubu, si wofa ɖe tsitre tso ame kukuwo dome la to, bene míatse ku na Mawu. Elabena esime míele ŋutilã me la, nuvɔ̃wo ƒe nudzodzro wuamenu, siwo dzo tso sea me la, sẽ ŋu ŋutɔ le míaƒe ŋutinuwo me, bene míatse ku na ku;\n5 Mose 24:1\nNe amea ɖe ɖe nyɔnu wòzu srɔ̃, emegbe eƒe nu meganyo eŋu o, le esi wòwɔ ŋukpenanu ta, eye woŋlɔ kaklãgbalẽ de esi henyãe tso eƒe me;\n Ke eɖo ŋu gblɔ bena: Alo miexlẽe kpɔ bena, amesi wɔ ame le gɔmedzedzea me ke la, atsu kple asi wòwɔ wòe o mahã? Eye wòbe. Le esia ta ame agblẽ fofoa kple dadaa ɖi, eye wòalé ɖe srɔ̃a ŋuti, eye wo kpakple eve la woanye ŋutilã ɖeka, nenem bena tso esia dzi yina la womeganye ame eve o, negbe ŋutilã ɖeka ko. Azɔ nusi ke Mawu bla la, ame nagamã eme o.\n Eye ne miegblɔ be, nuka me hã la, le esi Yehowa nye ɖasefo na mia kple wò ɖekakpuimesrɔ̃, si ŋu nèto vo ɖo la tae, evɔ wònye wò zɔhɛ kple nyɔnu, si nẽhla nu kplii la, wònye hafi. Ɖe menye ame ɖekae wɔ mi, eye wole míaƒe agbe ɖe le oa? Nuka dim ame ɖeka la le? Mawu ƒe ƒome dim wole. Eyata mikpɔ miaƒe gbɔgbɔ dzi, eye megawɔ nu tovo ɖe wò ɖekakpuimesrɔ̃ ŋu o. Elabena mele fu srɔ̃gbegbe, Yehowa, Israel ƒe Mawu la gblɔe, kple amesi tsɔ nuvɔ̃ɖi wɔwɔ tsyɔ eƒe avɔ dzi la, Yehowa Zebaot ye gblɔe; eyata mikpɔ miaƒe gbɔgbɔ dzi, eye migawɔ nu tovo o!\n Mi nyɔnuwo la, mibɔbɔ mia ɖokui na mia ŋutɔwo mia srɔ̃wo abe Aƒetɔ la ene; elabena ŋutsue nye ta na nyɔnu, abe alesi Kristo hã nye ta na hame la ene, eye eyae nye ŋutilã la ƒe xɔla.\n1 Korintotɔwo 7:17-24\n Negbe alesi Aƒetɔ la ma na amesiame la alesi Mawu yɔ amesiamee la, nenema ke woazɔ, eye nenema ke meɖo le hawo katã me. Ne woyɔ amea ɖe, si nye aʋatsotsotɔ la, negahe aʋayi tsyɔ edzi o, ne woyɔ amea ɖe le aʋamatsomatso me la, nagatso aʋa o. Aʋatsotso la menye naneke o, eye aʋamatsomatso hã menye naneke o, ke Mawu ƒe sedziwɔwɔ enye nu la. Amesiame nanɔ yɔyɔ, si wotsɔ yɔe la me tututu. Ne enye kluvi woyɔ la, negave wò o; ke ne ate ŋu azu ablɔɖevi la, wɔ eŋuti do boŋ. Elabena amesi woyɔ wònye kluvi le Aƒetɔ la me la, enye Aƒetɔ la ƒe ablɔɖevi, nenema ke amesi woyɔ wònye ablɔɖevi la, enye Kristo ƒe kluvi. Asi sesẽe miexɔ, migazu amewo ƒe kluviwo o. Nɔviwo, nusi me woyɔ amesiame le la, nenɔ eya me le Mawu ƒe ŋku me!\nBaba na mi, agbalẽfialawo kple farisitɔwo, alakpatɔwo, elabena miena ahame, sikɔni kple tsyo ƒe memamã ewolia, eye miegblẽ nusiwo le kpekpem wu le sedede la me: ʋɔnudɔdrɔ̃ kple nublanuikpɔkpɔ kple xɔse la ɖi; ke esiawo le bena, miawɔ, eye miagagblẽ ekemeawo ɖi mawɔmawɔ o.\n Alo nɔviwò, elabena mele nu ƒom na amesiwo nya se la, ɖe mienyae bena, se la ɖua fia ɖe ame dzi le eƒe agbenɔɣi blibo la katã o mahã? Elabena nyɔnu srɔ̃tɔ la, ŋkeke alesi srɔ̃ŋutsua le agbe la, se blae ɖe eŋuti; ke ne srɔ̃ŋutsua ku la, wotui tso se, si biae ɖe srɔ̃ŋutsua ŋuti la me. Eyata azɔ, ne ezu ame bubu srɔ̃, esime srɔ̃ŋutsua gale agbe la, woayɔe be ahasiwɔla; gake ne srɔ̃ŋutsua ku la, evo tso se la me, eye ne ezu ame bubu srɔ̃ la, meganye ahasiwɔla o.\nNa nu amesiame, si le biawòm, eye amesi tso wò nu la, megabia ta se o.\n nenem bena tso esia dzi yina la womeganye ame eve o, negbe ŋutilã ɖeka ko. Azɔ nusi ke Mawu bla la, ame nagamã eme o. Wogblɔ ne bena: Azɔ nukaŋuti Mose de se bena, woana gbegbegbalẽe, eye woaɖe asi le eŋuti mahã? Egblɔ na wo bena: Le miaƒe dzimesesẽ ŋutie Mose na mɔ mi bena, miaɖe asi le mia srɔ̃wo ŋuti ɖo; gake tso gɔmedzedzea me ke la mele nenema o. Ke mele egblɔm na mi bena: Amesi ke laɖe asi le srɔ̃a ŋuti, ne menye le ahasiwɔwɔ ŋuti o, eye wòaɖe bubua ɖe la, eyae wɔ ahasi. Eye nusrɔ̃lawo gblɔ nɛ bena: Ne ŋutsu kple srɔ̃a dome nya le ale la, ekema menyo bena, woaɖe srɔ̃ o. Eye wògblɔ na wo bena: Menye amewo katãe ase nya sia me o, negbe amesiwo wona la ko. Elabena ame tataa ɖewo li, siwo wodzi wo nenema tso keke wo dada ƒe dɔ me ke; eye ame tataa ɖewo li, siwo amewo la wo; eye ame tataa ɖewo li, siwo ta wo ɖokui le dziƒofiaɖuƒe la ŋuti. Amesi ke ate ŋu ase eme la, nesee.\n„Eyata ŋutsu agblẽ fofoa kple dadaa ɖi, eye wòalé ɖe srɔ̃a ŋuti, eye wo kpakple eve la katã woanye ŋutilã ɖeka.\nEye Petro gblɔ na wo bena: Mitrɔ le miaƒe dzi me, eye mia dome amesiame nana woade mawutsi ta nɛ ɖe Yesu Kristo ƒe ŋkɔa dzi hena miaƒe nuvɔ̃wo ƒe keke, eye miaxɔ Gbɔgbɔ kɔkɔe wòanye nunana.\nElabena se la hea dziku vɛ; gake afisi se mele o la, dzidada hã meli o.\n1 Korintotɔwo 7:14-15\n Elabena ŋutsu, si mexɔ se o la, ŋuti kɔ le srɔ̃a me, eye nyɔnu, si mexɔ se o la, hã ŋuti kɔ le ŋutsua me; ɖe menye nenem o la, ne mia viwo anye ame makɔmakɔwo, ke azɔ la wole kɔkɔe. Ke ne amesi mexɔ se o la, gbe srɔ̃a la, negbee faa! Nɔviŋutsu alo nɔvi nyɔnu la menye kluvi le nya siawo ƒomevi me o. Ke Mawu yɔ mí le ŋutifafa me.\n1 Korintotɔwo ൭:൮-൯\n Ke megblɔ na trewo kple ahosiwo bena, ne woano abe alesi nye hã mele ene la, ekema anyo na wo. Ke ne womate ŋu aɖu wo ɖokui dzi o la, woaɖe srɔ̃, elabena srɔ̃ɖeɖe nyo wu fieŋufieŋu.\n Eye nusi miagawɔ evevea la, enye si: Miatsɔ aɖatsi, avifafa kple hũɖeɖe anyẽ atsyɔ Yehowa ƒe vɔsamlekpui la, elabena megatrɔna ɖe mia ŋu o, eye mexɔa nusi dzea eŋu la, tso mia si me o. Eye ne miegblɔ be, nuka me hã la, le esi Yehowa nye ɖasefo na mia kple wò ɖekakpuimesrɔ̃, si ŋu nèto vo ɖo la tae, evɔ wònye wò zɔhɛ kple nyɔnu, si nẽhla nu kplii la, wònye hafi. Ɖe menye ame ɖekae wɔ mi, eye wole míaƒe agbe ɖe le oa? Nuka dim ame ɖeka la le? Mawu ƒe ƒome dim wole. Eyata mikpɔ miaƒe gbɔgbɔ dzi, eye megawɔ nu tovo ɖe wò ɖekakpuimesrɔ̃ ŋu o. Elabena mele fu srɔ̃gbegbe, Yehowa, Israel ƒe Mawu la gblɔe, kple amesi tsɔ nuvɔ̃ɖi wɔwɔ tsyɔ eƒe avɔ dzi la, Yehowa Zebaot ye gblɔe; eyata mikpɔ miaƒe gbɔgbɔ dzi, eye migawɔ nu tovo o!\nElabena nyɔnu srɔ̃tɔ la, ŋkeke alesi srɔ̃ŋutsua le agbe la, se blae ɖe eŋuti; ke ne srɔ̃ŋutsua ku la, wotui tso se, si biae ɖe srɔ̃ŋutsua ŋuti la me.\nKe miyi ɖasrɔ̃ nusia gɔme. „Nublanuikpɔkpɔ dim mele, menye numeme o.“ Elabena nyemeva ame dzɔdzɔewo yɔ ge o, negbe nuvɔ̃wɔlawo ko.\nEyata azɔ, ne ezu ame bubu srɔ̃, esime srɔ̃ŋutsua gale agbe la, woayɔe be ahasiwɔla; gake ne srɔ̃ŋutsua ku la, evo tso se la me, eye ne ezu ame bubu srɔ̃ la, meganye ahasiwɔla o.\n1 Korintotɔwo 7:27-28\n Nenye ɖe wòbia wò ɖe nyɔnu ŋuti la, megadi etutu o; ke ne wotu wò le nyɔnu ŋuti la, megadi srɔ̃ o. Ke ne eɖe srɔ̃ hã la, mèwɔ nuvɔ̃ o; eye ne ɖetugbi ɖe srɔ̃ la, mewɔ nuvɔ̃ o; ke nenem me siawo akpɔ xaxa le ŋutilã me. Ke nye la ɖe mekpɔ mia nublanui.\n1 Mose 2:18-24\n Eye Yehowa Mawu gblɔ bena: Menyo bena ame la natsi akogo o; mawɔ kpeɖeŋutɔ, si asɔ ɖe eŋu la nɛ. Tete Yehowa Mawu tsɔ anyi mè gbemelãwo katã kple dziƒoxe dzodzoewo katã, eye wòkplɔ wo va amea gbɔe, be yeakpɔ alesi wòayɔ woe; eye alesi ame la yɔ nu gbagbeawoe la, nenema anye woƒe ŋkɔ. Eye ame la tsɔ ŋkɔ na aƒemelãwo katã kple dziƒoxe dzodzoewo kpakple gbemelãwo katã; ke amea ya mekpɔ kpeɖeŋutɔ, si asɔ nɛ o. Eye Yehowa Mawu na ame dɔ alɔ̃ yi me ʋĩ, eye wòɖe eƒe agbaƒutiwo dometɔ ɖeka, eye wotsɔ lã ɖo eteƒe. Tete Yehowa Mawu tsɔ agbaƒuti, si wòɖe le amea me la, wɔ nyɔnui, eye wòkplɔe va ame la gbɔe. Eye ame la gblɔ be: Azɔ ko! Esia enye ƒu tso nye ƒu me kple lã tso nye lã me; woayɔ ame sia bena nyɔnu, elabena ŋutsu mee woɖee tsoe. Eya ŋuti ŋutsu agblẽ fofoa kple dadaa ɖi ahaku ɖe srɔ̃a ŋuti, eye woanye ŋutilã ɖeka.


AMEGBETƆWO DINA BE WOALƆ̃ YEWO. Srɔ̃tɔwo, ƒomewo, alo xɔlɔ̃wo dome mavivi ne lɔlɔ̃ meli o. Eya ta edze ƒãa be lɔlɔ̃ nana amewo meléa tagbɔ dɔ o eye wònana wokpɔa dzidzɔ. Ke nu kae nye “lɔlɔ̃”?\nMenye lɔlɔ̃ si nɔa ŋutsu kple nyɔnu dome ŋue wole nu ƒom tsoe le afi sia o, togbɔ be ema hã le vevie ya. Ke boŋ enye lɔlɔ̃ si de ŋgɔ wu, si nana ame tsɔa ɖe le eme na ame bubuwo, eye wòtsɔa woƒe nyonyo ɖoa ŋgɔ na eya ŋutɔ tɔ. Enye lɔlɔ̃ si wotu ɖe Biblia ƒe mɔfiamewo dzi, eye vividoɖeameŋu kple seselelãme kpe ɖe eŋu.\nWoɖɔ lɔlɔ̃ wòsɔ nyuie ale: “Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o. Meƒoa adegbe o, medoa eɖokui ɖe dzi glodzoo o, mewɔa nu si medze o, media eya ŋutɔ tɔ o, mebia dzi o. Meléa vɔ̃ siwo wowɔ ɖe eŋu la ɖi o. Mekpɔa dzidzɔ ɖe nu madzɔmadzɔ ŋu o, ke ekpɔa dzidzɔ ɖe nyateƒe boŋ ŋu. Enɔa te ɖe nuwo katã nu, . . . ekpɔa mɔ na nuwo katã, edoa dzi le nuwo katã me. Lɔlɔ̃ nu metsina gbeɖe o.”—1 Korintotɔwo 13:4-8.\nLɔlɔ̃ sia tɔgbi “nu metsina gbeɖe o,” si fia be anɔ anyi ɖaa. Le nyateƒe me la, enɔa sesẽm ɖe edzi. Eye esi wògbɔa dzi ɖi, nyoa dɔme eye wòtsɔna kena ta la, enye “ɖekawɔwɔ ƒe nublanu deblibo.” (Kolosetɔwo 3:14) Eya ta ame siwo lɔlɔ̃ sia bla la nɔa dedie eye dzi dzɔa wo togbɔ be womede blibo o hã. Le kpɔɖeŋu me, bu srɔ̃ɖekadodoa ŋu kpɔ.\n“ÐEKAWƆWƆ ƑE NUBLANU DEBLIBO” LA BLA WO ÐEKAE\nYesu Kristo fia nu vevi aɖewo tso srɔ̃ɖeɖe ŋu. Le kpɔɖeŋu me, egblɔ be: “‘Ŋutsu agblẽ fofoa kple dadaa ɖi, eye wòaku ɖe srɔ̃a ŋu, eye wo ame evea woazu ŋutilã ɖeka.’ . . . Eya ŋuti nu si Mawu bla ɖekae la, ame aɖeke megama eme o.” (Mateo 19:5, 6) Mɔfiame vevi eve aɖewo ya teti dze le afi sia.\n“AME EVEA WOAZU ŊUTILÃ ÐEKA.” Srɔ̃ɖeɖe ye nye amegbetɔwo dome ƒomedodo si me le kplikplikpli wu, eye lɔlɔ̃ ana woawɔ nuteƒe, si fia be ŋutsua alo nyɔnua mava zu “ŋutilã ɖeka” kple ame bubu aɖe si menye srɔ̃a o. (1 Korintotɔwo 6:16; Hebritɔwo 13:4) Nuteƒemawɔmawɔ nana womegakana ɖe ame dzi o, eye esia gblẽa srɔ̃ɖeɖe me. Ne ɖeviwo le ƒomea me la, agblẽ nu le woawo hã ŋu, eye wòana woase le wo ɖokuiwo me be womelɔ̃ yewo o, yewomele dedie o, alo ana woanɔ dziku dom.\n“NU SI MAWU BLA ÐEKAE.” Azɔ hã srɔ̃ɖeɖe nye kadodo si le kɔkɔe. Srɔ̃tɔ siwo lɔ̃ ɖe nya ma dzi la dzea agbagba be yewoado ŋusẽ yewoƒe srɔ̃ɖeɖea. Ne kuxiwo do mo ɖa la, womenɔa mɔnu dim be yewoaɖe ta le srɔ̃ɖeɖea me o. Wolɔ̃a wo nɔewo vevie eye wonɔa te ɖe kuxiawo nu. Lɔlɔ̃ ma ƒomevi ‘doa dzi le nuwo katã me,’ ekpena ɖe wo ŋu wokpɔa kuxiwo gbɔ ale be ɖekawɔwɔ kple ŋutifafa nɔa srɔ̃ɖeɖea me.\nNe ɖokuitsɔtsɔsavɔ ƒe lɔlɔ̃ le dzilawo dome la, eɖea vi na wo viwo vevie ŋutɔ. Ðetugbui aɖe si ŋkɔe nye Jessica gblɔ be: “Dzinyelawo lɔ̃ wo nɔewo vevie eye wodea bubu wo nɔewo ŋu. Ne mekpɔ ale si nɔnye dea bubu fofonye ŋu, vevietɔ ne nɔnye le nu wɔm ɖe mí ɖeviawo ŋu la, medina be masrɔ̃ eƒe nuwɔna.”\nLɔlɔ̃ nye Mawu ƒe nɔnɔme vevitɔ. Le nyateƒe me la, Biblia gblɔ be: “Mawu nye lɔlɔ̃.” (1 Yohanes 4:8) Eya ta mewɔ nuku be wogayɔ Yehowa be “Mawu dzidzɔtɔ” la o. (1 Timoteo 1:11) Ne míawo hã míedze agbagba srɔ̃ mía Wɔlaa ƒe nɔnɔmewo, vevietɔ eƒe lɔlɔ̃ la, dzi adzɔ míawo hã. Efesotɔwo 5:1, 2 gblɔ be: “Mizu Mawu srɔ̃lawo abe via lɔlɔ̃awo ene, eye miyi edzi miazɔ le lɔlɔ̃ me.”\n‘Lɔlɔ̃ gbɔa dzi blewu. Edoa dzi le nuwo katã me, ekpɔa mɔ na nuwo katã, enɔa te ɖe nuwo katã nu. Lɔlɔ̃ nu metsina gbeɖe o.’—1 Korintotɔwo 13:4-8.\nLɔlɔ̃ nana wokpɔa dzidzɔ elabena . . .\nEnana míetsia dzi ɖe ame bubuwo ƒe nyonyo ŋu\nEnu nɔa sesẽm ɖe edzi\nEdoa ŋusẽ xɔlɔ̃wo kple srɔ̃tɔwo eye wònana wonɔa te ɖe kuxiwo nu\nEkpena ɖe ɖeviwo ŋu wotsina nyuie eye wosena le wo ɖokuiwo me be yewole dedie\nAna míaɖi mía Wɔlaa geɖe wu